ועדת הפנים ואיכות הסביבה, כנסת 15, פרוטוקול מספר 190, 2000-12-12 11:15

דוד אזולאי: אני פותח את ישיבת הוועדה בנושא מתן שירות לציבור בלשכות משרד הפנים.

דוד אזולאי: לצערי הרב נקלענו לסיטואציה קשה בשל עיצומים ושביתה של שירותי משרד הפנים.

דוד אזולאי: קיימנו כבר דיון אחד בוועדה עם ועד העובדים ועם כל הגורמים הנוגעים בדבר.

דוד אזולאי: אמרתי את זה אז ואני אומר גם היום, אני חושב שהשביתה מוצדקת וצריך לתת את הפתרון.

דוד אזולאי: מי שלא השכיל למצוא בשבוע שעבר ולפני שבועיים פתרון זול יצטרך כרגע לשלם ביוקר, מפני שאם הולכים לבחירות, כולם יכולים לקרוא את המפה ולדעת שבלי משרד הפנים אי אפשר להיערך לבחירות.

דוד אזולאי: אני מעריך שהמחיר רק עלה בינתיים.

דוד אזולאי: אבל מי שסובל הם האזרחים, וזה החלק העגום בכל הנושא הזה של השביתה.

דוד אזולאי: למרות הכל, הייתי רוצה לקיים דיון אבל חסר לנו כאן הצד השני, העובדים.

דוד אזולאי: מי שמבקר בלשכות מרשם האוכלוסין במשרד הפנים רואה את הדברים מקרוב.

דוד אזולאי: יכול להיות שהעובדים מאוד משתדלים לתת שירות טוב אבל מאוד קשה לתת שירות טוב בתנאים כאלה.

דוד אזולאי: אנחנו רואים את התורים הארוכים.

דוד אזולאי: תסלחו לי שאני אומר את זה אבל שום מוסד שמכבד את עצמו לא היה מרשה לעצמו כזה מצב, שאנשים עומדים בחוץ, או שכדי לחדש דרכון צריך לעמוד בתור 3 שעות.

דוד אזולאי: אני כבר לא מדבר על דברים יותר מסובכים.

דוד אזולאי: אני מדבר על חידוש דרכון, שהוא דבר של מה בכך, או אישור תעודת פטירה, או אישור של רישום נישואין, או שינוי בתעודת זהות, דברים שיכולים להתבצע בשתי דקות.

דוד אזולאי: אבל אנחנו יודעים את המציאות.

דוד אזולאי: במציאות זה לא נמשך 2 דקות.

דוד אזולאי: אנשים נאלצים להפסיד ימי עבודה.

דוד אזולאי: השירות הזה גם לא ניתן בשעות אחר-הצהרים.

דוד אזולאי: זה אומר שמי שרוצה לקבל את השירות אין לו מנוס מלהפסיד יום עבודה.

דוד אזולאי: הדברים האלה עולים למשק וזה לא מוסיף לאזרח.

דוד אזולאי: לכן אנחנו פה.

דוד אזולאי: אני אומר שוב, מראש, אני לא צופה שכרגע נגיע לתוצאות כלשהן מכיוון שאנחנו בעצם מדברים עם עצמנו, כי הצד השני לא נמצא פה, וחבל.

הדר נמיר: אני רכזת פניות הציבור באגודה לזכויות האזרח.

הדר נמיר: אני קודם כל מודה לך שאתה מקיים את הישיבה הזאת על אף המרקחה הפוליטית.

הדר נמיר: אני מקבלת הרבה מאוד פניות בנושא משרד הפנים.

הדר נמיר: הייתי אומרת שכ-80% מהפניות שמגיעות אלינו ב-4 השנים האחרונות הן פניות שקשורות לבעיות קשות מול משרד הפנים.

הדר נמיר: אנחנו מקבלים אלפי פניות בשנה אך באחוז מאוד גדול אנחנו לא מטפלים, כשזה נושאים שאנחנו לא מגדירים כשייכים אלינו.

הדר נמיר: אפתח ואומר בעצם אמירה מאוד קשה, שכל מי שהוא איננו יהודי, או שהוא נמצא בקשר עם אדם שאיננו יהודי, זוכה ליחס קשה ומשפיל מצד משרד הפנים.

דוד אזולאי: אני לא מסכים איתך.

יחזקאל לביא: אדוני היושב-ראש, אני מבקש לשאול שאלה.

יחזקאל לביא: הבנתי שמהות הדיון היא על מתן השירותים ולא על הדברים האלה.

הדר נמיר: אני בהחלט אדבר על מתן שירותים.

דוד אזולאי: לא הייתי הולך על ההבחנה הזאת.

דוד אזולאי: אני חושב שהבעיה היא בעיה קשה והשירות שניתן לכולם, ליהודים ולערבים כאחד, הוא לא השירות הטוב שאנחנו אמורים לקבל.

דוד אזולאי: אל תיכנסי להפרדה הזאת כי אנחנו לא מחפשים כרגע לפתור בעיה של האוכלוסיה הערבית.

הדר נמיר: אני לא מדברת דווקא על האוכלוסיה הערבית.

הדר נמיר: אני מדברת על יהודים כשרים שהחליטו לבנות את חיי המשפחה שלהם עם אנשים שאינם יהודים, עם עולים חדשים שעלו מדור שלישי ועם אחרים.

הדר נמיר: אני אשמח לתת שפע של דוגמאות.

יחזקאל לביא: אני מצטער מאוד אבל אני מוכרח להפריע.

יחזקאל לביא: לי הודיעו שהדיון הוא לא על הנושא הזה אלא על מתן השירותים.

יחזקאל לביא: לצורך הנושאים שמעלה גברת הדר נמיר היינו צריכים להזמין לכאן את נציגי הייעוץ המשפטי שלנו.

יחזקאל לביא: היינו צריכים לזמן לכאן דרג אחר לחלוטין וגם דרג פוליטי כדי שיתייחס לעניין.

הדר נמיר: אני מתייחסת לנקודות עקרוניות.

הדר נמיר: אני רוצה לדבר על הפקיד שיושב בלשכה.

הדר נמיר: לא על מדיניות, לא על נהלים, לא על בג"צים.

דוד אזולאי: את הזכרת כרגע נושאים שבאמת, אני מסכים עם מר יחזקאל לביא, הפורום שנמצא פה אינו יכול לקבוע או לטפל בהם.

דוד אזולאי: לכן אני מציע, בואו נתמקד בנקודות המרכזיות, וזה מתן השירות לאזרח בלשכות.

שלמה דולברג: נציגי משרד הפנים הנמצאים פה הם פונקציות מנהליות ולא פונקציות של מדיניות מקצועית.

הדר נמיר: אני לא יודעת מה תפקידך, מר דולברג, אבל אני פשוט קראתי את המסמך המעניין הזה ואני רוצה להסביר מה קורה אחרי שהאדם חיכה בתור, וכן היו לו שירותים או לא היו לו שירותים, שכל אלה נושאים מאוד חשובים.

הדר נמיר: אבל מה קורה כשהוא כבר מגיע, אחרי 3 שעות, לפקיד משרד הפנים?

הדר נמיר: מה קורה אז לאותו אדם?

הדר נמיר: אני חייבת לומר שהתמונה היא מאוד עגומה.

הדר נמיר: אל"ף, אין מעבר תקין של נהלי השדירות הגבוהות אל הפקידים.

הדר נמיר: לדוגמא, אדם פנה אלינו בתלונה מסויימת שמעכבים את זכותו בגלל לכאורה בעיה בטחונית.

הדר נמיר: העניין התגלגל ואנחנו הגשנו קדם-בג"ץ.

הדר נמיר: פרקליטות המדינה השיבה לי שאדון כך וכך בעל מספר תעודת זהות כך וכך - - -

יחזקאל לביא: זה לא נושא הדיון.

הדר נמיר: אדוני, תן לי להשלים שלושה משפטים ואז נחליט, אני מאוד מבקשת.

שלמה דולברג: זה לא נושאים מנהליים.

דוד אזולאי: היא קיבלה רשות דיבור.

דוד אזולאי: תאפשרו לה לסיים ואחר-כך תגיבו.

הדר נמיר: אני רוצה לדבר עכשיו על הפקיד במשרד.

הדר נמיר: קיבלתי מכתב מהפרקליטות: "גורמי הבטחון הודיעוני כי אין מניעה בהיבט הבטחוני להארכת אשרה מסוג א'5 של אדם X".

הדר נמיר: X קיבל את הדף הזה ביד והלך ללשכה שלו.

הדר נמיר: אמר לו הפקיד: לא מעניין אותי שיש לך ביד מכתב.

הדר נמיר: ובדוגמא אחרת אמר מר הרצל גדז', מנהל מינהל האוכלוסין: "אני רושם לך סירוב.

הדר נמיר: לא מעניין אותי".

הדר נמיר: האיש שאל האם אפשר לקבל נימוקים.

הדר נמיר: "לא, אי אפשר לקבל נימוקים.

הדר נמיר: אולי אני אשלח נימוקים לאגודה לזכויות האזרח".

הדר נמיר: עברו חודש, עברו חודשיים: לא נימוקים, לא שום דבר.

הדר נמיר: פניתי ללשכה, אין מענה בטלפון.

הדר נמיר: שלחתי פקס - אין מענה למכתב.

הדר נמיר: בכלל, מתוך עשרות המקרים שמגיעים אלי בשנה כשאני שולחת מכתבים ללשכות אני יכולה לספור על אצבעות יד אחת את מכתבי התשובה שקיבלתי ישירות מהלשכות.

הדר נמיר: אנחנו עובדים מול הרבה משרדי ממשלה ומשרד הפנים הוא המשרד היחיד כמעט שאם לא פונים לאיזה ערכאה משפטית כמעט אי אפשר לקבל מענה כלשהו מהערכאות הנמוכות, ולפעמים גם לא מהערכאות שממונות עליהם.

הדר נמיר: כתבתי מכתב למר הרצל גדז' בנושא הזה: תורה לפקיד המשרד שימלא את ההנחיה שלך, או את ההנחיה של פרקליטות המדינה.

הדר נמיר: שוב דבר.

הדר נמיר: אין מענה, אין תשובה.

הדר נמיר: זה למשל סוג הדברים שאנחנו מעלים.

הדר נמיר: דבר נוסף, יש פקידים שקורעים מסמכים.

הדר נמיר: למשל אנשים הגישו מסמכים שונים שמשרד הפנים דורש מידי שנה בשנה, למשל חוזי שכירות, ארנונה, חשמל, דברים שצריכים להוכיח שהקשר מתקיים וכן הלאה.

הדר נמיר: יושב/ת פקיד/ה בלשכת פתח-תקווה למשל וקורע/ת מסמכים מלפני שנה וחצי, חלקם מסמכים מקוריים.

הדר נמיר: אובדן של תיקים: בא אדם למשרד הפנים והפקיד אומר לו שהוא שלח את התיק שלו לירושלים.

הדר נמיר: עובר חודש, עוברים חודשיים, עוברים 3-4 חודשים.

הדר נמיר: פונה אותו אדם אל גברת בתיה כרמון במכתב.

הדר נמיר: היא שולחת לו מכתב סטנדרטי בחזרה: אנא פנה דרך לשכתך.

הדר נמיר: האיש פונה דרך לשכתו, נניח דרך לשכת נתניה ומבקש להעביר את בקשתו לגברת בתיה כרמון.

הדר נמיר: עובר חודש, עוברים חודשיים, עוברים 3-4 חודשים - אין תשובה.

הדר נמיר: האיש פונה לאגודה לזכויות האזרח.

הדר נמיר: האגודה לזכויות האזרח יודעת שגם לה אין מה לשלוח לגברת בתיה כרמון מכתב, על אף שהיא הממונה והיא אמורה להיות אחראית, כי היא תענה לנו את התשובה הסטנדרטית.

הדר נמיר: אז אנחנו פונים דרך הלשכה אל גברת בתיה כרמון.

הדר נמיר: רק במקרים ספורים אנחנו נענים.

הדר נמיר: במקרה שאנחנו כן נענים התשובה מירושלים היא "אנחנו כבר מזמן נתנו תשובה והעברנו אותה ללשכה".

הדר נמיר: שלחנו את האדם הזה, כולו שמח וטוב לב, ללשכה ושם אמרו לו: לא, לא הגיע אלינו תיק, התיק בכל זאת בירושלים.

הדר נמיר: פנינו שוב לירושלים והתשובה היתה: לא, התיק בנתניה.

הדר נמיר: אחרי עוד 4 חודשים הסתבר שהתיק אבד.

הדר נמיר: אנחנו נתקלים בהמון מקרים שהתיקים פשוט אבדו.

הדר נמיר: אני מזכירה לכולם שבתיק הזה יש תעודות מקוריות.

הדר נמיר: למשל אדם הגיע מקזחסטן והציג תעודת לידה מקורית משנת 1954 מקזחסטן והיא אבדה.

הדר נמיר: הוא בחיים לא יוכל להשיג עוד פעם את התעודה המקורית הזאת, שאמורה לספק את ההוכחה לדוגמא שהוא יהודי ומגיע לו לעלות על-פי חוק השבות.

הדר נמיר: הלכה התעודה, אין.

הדר נמיר: זאת אומרת, אובדים מסמכים מקוריים שאין שום דרך לשחזר אותם ואנשים אחר-כך תלויים באוויר ללא שום מענה.

הדר נמיר: ביטויים מאוד לא הולמים של פקידי משרד הפנים, כמו: תגיד תודה שאתה בכלל יכול להיות פה, בכלל לא בטוח שאתה יהודי, תגיד תודה שאנחנו בכלל מדברים איתך.

הדר נמיר: או: גברת מה את רוצה?

הדר נמיר: החלטת להתחתן עם עובד זר אז עכשיו יש לך בעיה.

הדר נמיר: את יצרת לעצמך בעיה אז תסתדרי איתה.

הדר נמיר: סוג כזה של ביטויים שאזרחים ישראלים צריכים לשמוע.

הדר נמיר: או, יותר חמור מזה: גברת, הבעל שלך בכלל טרוריסט, מה את בכל באה ומדברת איתנו?

הדר נמיר: עם כל הכבוד, ולא משנה איזה מידע יש או אין, ואם יש נימוקים או אין נימוקים, ביטויים מהסוג הזה נראים לי בעייתיים מאוד.

יחזקאל לביא: אדוני היושב-ראש, הרשה לי להעיר הערה מקדמית, שהיא לדעתי בעיית מינהל פנימית שלנו, קרי: של המשרד מול הוועדה, והיא נוגעת לדיון הזה.

יחזקאל לביא: מה שנעשה כאן מצד נציגי האגודה לזכויות האזרח הוא ניסיון להיכנס לתחום שכביכול הוא מנהלי, לדיון שההזמנה לגביו התייחסה לנושא ספציפי, של מתן שירותי מרשם אוכלוסין במסגרת בתי דואר, בהתאם למכתבו של אותו אזרח שפנה.

יחזקאל לביא: זה מה שהובהר לנו.

דניאלה במברגר-אנוש: אומרת מנהלת הוועדה: ממש לא.

דניאלה במברגר-אנוש: שירות בלשכות זה לא רק שירות במזנון.

יחזקאל לביא: לדיון לגבי נושא מרשם האוכלוסין פה-סה היינו דואגים שיהיה כאן צוות אחר.

יפה שפירא: היה צריך להיות כאן מר הרצל גדז'.

יחזקאל לביא: מר הרצל גדז', שהיה מתוכנן להיות פה, אמר שמכיוון שהדיון הוא יותר בנושא מנהלי - - -

יפה שפירא: מי אמר לו שזה נושא מינהלי?

יחזקאל לביא: אני, על סמך המסמכים שקיבלתי.

יפה שפירא: איזה מסמכים?

יפה שפירא: קיבלת מאיתנו הזמנה ונאמר שזה הנושא.

שלמה דולברג: חשבנו שהדיון הוא על העיצומים.

דניאלה במברגר-אנוש: דיון על העיצומים במשרד הפנים התקיים כבר בשבוע שעבר.

דניאלה במברגר-אנוש: אין לוועדה סיבה כל שבוע לעשות דיון על העיצומים.

יחזקאל לביא: ביקשתי את המסמך וזה מה שקיבלתי.

יחזקאל לביא: נאמר לי שיש מסמך של ה-ממ"מ ומסמך שצורף לפניית האגודה לזכויות האזרח, שהוא היה מכתב של אזרח.

דוד אזולאי: יהיה קושי לענות על הטענות שאתם מעלים כרגע מכיוון שיושבים פה האנשים הלא נכונים.

דניאלה במברגר-אנוש: זה בעיה של משרד הפנים, שהיה להם יותר נוח לראות את זה בצורה כזאת, למרות שיש פה נציג של מינהל האוכלוסין.

דוד אזולאי: יכול להיות שהיתה פה איזה אי-הבנה.

דוד אזולאי: הם לא יכולים לענות כרגע, גם אם הם רוצים.

דוד אזולאי: זה לא הסמכות שלהם ולא התחום שלהם.

הדר נמיר: מה התפקיד של מר דולברג?

שלמה דולברג: אני סמנכ"ל למינהל.

שלמה דולברג: יושב לידי מר שלמה וקנין, מנהל אגף תפעול, שעוסק גם הוא בנושאים מינהליים.

שלמה דולברג: הוא לא עוסק במדיניות מקצועית של אזרחות, של מרשם.

רן שכטר: כל מה שנאמר עד כה לא שייך למדיניות.

דוד אזולאי: רבותי, חבל על הזמן.

דוד אזולאי: אני לא אכנס כרגע לדיון על מה שאתם מעלים פה מפני שלא נמצאים איתנו הגורמים שיכולים להשיב לנו על הדברים.

רן שכטר: האם סמנכ"ל המשרד איננו מוסמך?

שלמה דולברג: אני מוסמך להתייחס להתנהגות אישית של עובד, אבל זה לא הפורום לדבר על התנהגות אישית של עובד.

שלמה דולברג: אינני מוסמך ואינני יודע לענות על שאלות מקצועיות של מדיניות מינהל האוכלוסין בנושא אזרחות.

הדר נמיר: לא דיברתי כרגע על המדיניות אלא על הפרשנות של המדיניות על-ידי הפקידים.

רן שכטר: הנושאים שאותם אני הולך להעלות לא קשורים לנושא הזה אבל הם מאוד קשורים למה שהעלו נציגות האגודה לזכויות האזרח.

רן שכטר: אני חייב להגיד שאני מאוד מסכים איתן.

רן שכטר: אז לבוא ולהגיד שהדברים לא בדיוק הובנו, זאת נראית קצת דרך לדחות את הדברים ולא להגיע לפתרון.

שלמה וקנין: אני רוצה להתחיל בזה שאנחנו שומעים פה האשמות על העובדים שלנו רק על-ידי צד אחד ולא התאפשר לנו לבדוק את ההאשמות שאתם עכשיו מעלים מול הלשכות.

שלמה וקנין: אם מישהו כותב לך שאמרו לו שזה בעיה שלו, אני צריך לבדוק בצד השני אם זה באמת נאמר.

שלמה וקנין: דבר שני, בלשכות אין פונקציה של פניות ציבור, שאת מתכתבת עם הלשכה והיא עונה.

שלמה וקנין: יש פונקציה כזאת במשרד הראשי ובמטה של משרד הפנים.

שלמה וקנין: אם את מעבירה לשם - תמיד מתקבלות תשובות.

שלמה וקנין: תני לנו דוגמאות איפה לא ענו לך במטה ואנחנו נבדוק את הדברים.

רן שכטר: אני אתן לכם מספר דוגמאות.

דוד אזולאי: לא עכשיו.

דוד אזולאי: את הבירורים תעשו אחר-כך.

דוד אזולאי: פה אני לא עושה בירורים.

שלמה וקנין: קשה לי להאמין שמנהל מינהל האוכלוסין נתן הוראה ומישהו לא מבצע אותה בלשכות.

שלמה וקנין: תראי לנו מסמך ואנחנו נטפל בזה.

הדר נמיר: בשמחה.

הדר נמיר: נכון שזה מדהים?

שלמה וקנין: נושא אחד שאמור לשפר את חלק מהדברים שאת מעלה, עשינו רה-ארגון במחלקת אשרות במטה כך שהיום יש פונקציה: אדם מסויים מטפל מול לשכה מסויימת.

שלמה וקנין: כבר לא שולחים אותו למחלקת אשרות בירושלים אלא הוא פונה לאדם ספציפי.

שלמה וקנין: הדבר הזה עובד כבר מזה חודשיים.

שלמה וקנין: אין שום מקרה שמטופל יותר מאשר שבוע במינהלת אשרות.

שלמה וקנין: אם יש עיכוב, הוא כנראה אצל גורמים מחוץ למינהל האוכלוסין, גורמים למעלה.

שלמה וקנין: היום אם שולחים חומר מהלשכה מנתניה, יש גברת במטה שתפקידה לטפל בזה.

הדר נמיר: נתקלתי במספר מקרים.

שלמה וקנין: את מדברת על המתנה של 4 חודשים.

הדר נמיר: במקרה אחד שבו טיפלתי היתה לכאורה איזה תביעה פלילית.

הדר נמיר: פניתי לפרקליטות וקיבלתי הודעה מהתביעה שאין תיק, נסגר התיק.

הדר נמיר: פנה האיש למשרד הפנים.

הדר נמיר: אמרה הפקידה שהיא צריכה לפנות למשטרה בעצמה.

הדר נמיר: 60 ימים עברו מאז ומאום לא קרה.

שלמה וקנין: אולי המשטרה לא ענתה.

שלמה וקנין: כאשר מדובר בגורמים מחוץ למינהל האוכלוסין, אין לנו מה לעשות.

גדי דאוס: אני האזרח שכתב את הבקשה ליושב-ראש ועדת הפנים ואיכות הסביבה.

גדי דאוס: אני רוצה להגיד לכם, לפני שאני מתחיל לדבר, שההרגשה שלי כשאני בא למשרד הפנים היא שהם רוצים שאני אשרת אותם ולא שהם ישרתו אותי.

גדי דאוס: אני אתן לכם כמה דוגמאות.

גדי דאוס: אני בא לשם כשאני צריך לקנות בול.

גדי דאוס: אני רוצה לקנות בול קודם בדואר, להיות מוכן.

גדי דאוס: אני רוצה לקנות טפסים קודם, להיות מוכן.

גדי דאוס: אני רוצה למלא את הטפסים בית.

גדי דאוס: אין שם שולחנות בהם יכולים למלא את הטפסים.

גדי דאוס: כשאני רוצה דרכון, למה צריך לחדש את הדרכון כל 5 שנים?

גדי דאוס: למה אי אפשר לעשות דרכון ל-10 שנים?

גדי דאוס: למה אני צריך להיות קשור אליכם כל הזמן?

גדי דאוס: למה אני לא יכול לקבל תעודת זהות בדואר כשיש צורך לשנות את רישום הכתובת?

גדי דאוס: אתם רוצים להחזיק את כל הכוח בידיים שלכם כדי להתעלל באזרח.

גדי דאוס: זה ההרגשה של הבן אדם, ואתם יכולים להגיד לי מה שאתם רוצים.

גדי דאוס: אני למדתי פחות משתים-עשרה שנים אבל אני יודע שאפשר לשנות את כל השיטה.

גדי דאוס: כל האזרחים מחוץ-לארץ והפועלים הזרים, בין אם מגיע להם או לא מגיע להם, תנו להם תנאים בלשכות.

גדי דאוס: תנו להם שולחן, תנו להם כסא, תנו להם אוורור, תנו להם משהו.

גדי דאוס: עומדים בתור במגדל שלום מ-5 בבוקר.

גדי דאוס: האם זה איכפת למישהו פה?

גדי דאוס: מטלפנים לגברת בתיה כרמון למשרד - אין תשובה, היא איננה, הפקידה איננה, התיק הלך לאיבוד.

גדי דאוס: ועל כל שירות כזה האזרח משלם.

גדי דאוס: לכן ביקשתי שיהיה פה גם איש מאגף התקציבים באוצר.

גדי דאוס: אם אני משלם, אני רוצה שירות כמו בן אדם.

גדי דאוס: היו בירושלים לשכות במתנ"סים.

גדי דאוס: למה סגרתם אותן?

גדי דאוס: מה קרה?

גדי דאוס: זה היה שירות מצוין.

גדי דאוס: למה אני צריך לבוא לבנין ג'נרלי ב-6:45 כדי לקבל תעודת זהות חדשה ולצאת שם רק ב-9:45?

גדי דאוס: למה?

גדי דאוס: את כל הדברים האלה אפשר לסדר במהירות.

גדי דאוס: אני לא מדבר על העניין החוקי.

גדי דאוס: זה לא קשור בש"ס, זה לא קשור בפוליטיקה.

גדי דאוס: זה לא קשור בשום דבר - רק ברצון טוב.

גדי דאוס: ולעבוד אחר-הצהרים.

גדי דאוס: למה אני צריך לבזבז יום עבודה כיוון שהוא לא רוצה לתת לפקידות ולפקידים שלו לעבוד אחרי הצהרים?

גדי דאוס: שאני אוכל לבוא בין 4-7.

גדי דאוס: למה בבנק הבינלאומי אני יכול לבוא בין 4-7 ולסדר את כל הדברים שלי?

יחזקאל לביא: שישלמו לעובדי משרד הפנים את השכר שמשלמים לעובדי הבנק הבינלאומי.

גדי דאוס: שישלמו.

גדי דאוס: שיסדרו את זה.

דוד אזולאי: מר יחזקאל לביא, את האזרח זה לא מעניין.

גדי דאוס: אני שוב חוזר, זה לא קשור בשום פוליטיקה, בשום שאלה האם הוא יהודי או לא יהודי, עובד זר או לא עובד זר.

גדי דאוס: אתם צריכים לתת לאנשים האלה תנאים כדי שידברו עלינו גם בחוץ-לארץ ויאמרו איזה שירות טוב הם קיבלו, איזה יחס טוב.

גדי דאוס: זה לא נראה.

גדי דאוס: תעודת הזהות שלי נקרעה והלכתי לחדש אותה, כדי שאוכל לבחור בבחירות הבאות.

גדי דאוס: בלי הספח אי אפשר לבחור.

גדי דאוס: עמדתי בתור בלשכת משרד הפנים בירושלים במשך שעה ו-10 דקות.

גדי דאוס: הפקידה היתה נהדרת ורציתי כבר לכתוב מכתב שהכל בסדר.

גדי דאוס: איך שגמרתי איתה ניגשה אליה אשה ושאלה בעברית: האם יש פה מישהו שמדבר רוסית?

גדי דאוס: מה ענתה לה הפקידה?

גדי דאוס: "הגיע הזמן שתדברי עברית".

גדי דאוס: אני מבין שזה מין יחס כזה שנהוג בלשכות.

גדי דאוס: יש לעובדים קביעות, אי אפשר לפטר אותם ואז קורים דברים כאלה.

גדי דאוס: אני מדבר על מדיניות של מתן שירות ולא על אידיאולוגיה.

גדי דאוס: למה אני צריך לקנות בולים רק אצלכם?

גדי דאוס: יש אצלכם פקיד, מר בן-שושן, שרוצה להחזיק את הבולים האלה בידו ולא נותן לסוכני נסיעות לקנות בולים קודם בשביל ויזות.

גדי דאוס: הוא רוצה שזה יהיה צמוד אליו כדי שלא יפטרו אותו.

גדי דאוס: איך יכול להיות דבר כזה?

גדי דאוס: תודה.

חני מונין: הנחתי בפניכם דוח סיכומי של סקר שערכנו לפני כחצי שנה בדיוק בנושא הזה.

חני מונין: בדקנו פיזית 15 משרדים באיזורים שונים בארץ: ערים גדולות, ערים קטנות, דרום וצפון.

דוד אזולאי: גם במגזר הערבי?

חני מונין: במגזר הערבי בדקנו את ירושלים המזרחית.

דוד אזולאי: חבל.

דוד אזולאי: הייתם צריכים לבדוק גם במגזר הערבי לשכות אחדות.

חני מונין: הלשכה בירושלים המזרחית מטפלת בערבים בלבד.

חני מונין: בדקנו זמן המתנה ממוצע, רמת השירות של הפקידים והיחס שלהם, מספר מקומות הישיבה ביחס למספר מבקשי השירות (הצפיפות), רמת הנקיון במקום, האם יש שירותים ומזגן, אופן חלוקת המספרים ויעילות העבודה.

חני מונין: כמעט בכל סעיף שעכשיו מניתי נתקלנו בבעיות חמורות ביותר.

דוד אזולאי: אני רואה שהנקודה הצפונית ביותר שהגעתם אליה היא חיפה.

דוד אזולאי: אם היית נוסעת יותר צפונה היית מגלה שהמצב הרבה יותר קשה.

חני מונין: לא אפרט כל מקום ומקום אבל אני יכולה להגיד שמה שהאדון כאן אמר, הכל אמת ויציב.

חני מונין: הוא מקרה אחד ואנחנו בדקנו הרבה מקומות.

חני מונין: המצב ממש מבייש ומבזה את המדינה, הן מבחינת המיקום של חלק מהמשרדים והאופן שאנשים מחכים.

חני מונין: הם נאלצים הרבה פעמים, בגלל הצפיפות של המקום הקטן, להמתין על מדרכות ברחוב או על המדרגות, מכיוון שלא נותנים להם להיכנס.

חני מונין: אופן חלוקת המספרים בכניסה לחלק המקומות הוא כל-כך לא מפותח.

חני מונין: זה מזכיר ממש את התקופה המנדטורית או אולי אפילו את תקופת התורכים.

חני מונין: אנשי בטחון מחלקים מספרים ואנשים מתחננים לקבל מספרים, ממש עומדים סביבם.

חני מונין: זה ממש בזיון והשפלה לציבור.

חני מונין: אנשי הבטחון לפעמים הולכים לדבר בטלפון הסלולרי או הולכים לקנות משהו לאכול ואנשים מחכים לקבל מספר.

חני מונין: בפתח-תקווה - אני נותנת את פתח-תקווה כדוגמא אבל יש עוד מקומות כאלה - אנשים מגיעים ב-6 בבוקר, כשרק ב-7:15 באים אנשי הבטחון.

חני מונין: הם באים כל-כך מוקדם כדי לקחת מספר כי הם יודעים שב-7:15 כבר לא יהיו מספרים.

חני מונין: זה מגיע למצב כזה שבקיוסק למטה מוכרים טפסים של משרד הפנים.

חני מונין: את זה העלתה עבודת הריגול שלנו.

חני מונין: בירושלים המזרחית משלמים לאנשים 200 שקלים כדי שיבואו מוקדם בבוקר ויחכו בתור.

חני מונין: למצב כזה הגענו.

חני מונין: אני חושבת שזה באמת מאוד לא יאה ונכון למדינה בשנות האלפיים, שיש בה התקדמות טכנולוגית וכולי.

חני מונין: יש מספר מקומות שכן מראים שאפשר אחרת, שיש יעילות, שהדברים פועלים במנגנון טכנולוגי ויש יחס טוב, המקום מרווח ויש מזגן ומקומות ישיבה.

חני מונין: זאת אומרת, זה אפשרי.

חני מונין: למשל בעיר נתניה, במרכז הארץ, הלשכה ממוקמת באולם במרכז העיר, בתוך קניון קטן עם חניה סמוכה, שזה גם דבר חשוב.

חני מונין: האולם גדול, ממוזג, יפה ונקי ומצוייד במקומות ישיבה מרובים.

חני מונין: ישנה עמדה לטיפול מהיר.

חני מונין: הכל מאורגן ביעילות: רמקול מודיע מידי פעם איזה עמדה מטפלת במה.

חני מונין: העמדות מרוחקות אחת מהשניה ולכן אין דוחק.

חני מונין: רוב העמדות מאויישות ומתפקדות.

חני מונין: היחס אדיב ומנומס.

חני מונין: השירותים בקניון נקיים.

חני מונין: ככה צריך להיות, לפי דעתנו.

חני מונין: אבל ברוב המקומות זה ממש לא כך.

דוד אזולאי: אני מניח שגם בנתניה, אם היית נכנסת לעומק, זמן מתן השירות הוא ארוך מאוד.

דוד אזולאי: כשאתה נכנס לבנק, אם אתה מחכה 5 דקות - זה הרבה זמן, ואתה יותר לא תמשיך להיות לקוח של הבנק.

דוד אזולאי: ופה, הבעיה קיימת.

דוד אזולאי: זה הנושא שעליו אנחנו מדברים היום.

דוד אזולאי: הבדיקה שעשיתם - אלה בדיוק הנושאים שאנחנו אמורים כרגע לדון בהם.

דוד אזולאי: המטרה היא להגיע למתן שירות לאזרח בתנאים הטובים ביותר שרק אפשר לתת.

דוד אזולאי: אנחנו מכירים גם את המאבק שקיים היום בוועד העובדים.

דוד אזולאי: הרי יש ניסיון של הפרטת השירות הזה לטובת בתי הדואר או מקומות אחרים.

דוד אזולאי: ועד העובדים כמובן מתנגד, מסיבות השמורות עימו, ולא ניכנס לזה כרגע.

חני מונין: הזכרת לי משהו ששכחתי להגיד שהוא מאוד מהותי פה, לגבי זמן ההמתנה.

חני מונין: בדקנו ומצאנו שבממוצע בכל 15 המקומות שבדקנו האזרח מחכה שעתיים ו-10 דקות.

חני מונין: בחלק מהמקומות הגיעו גם ל-5 שעות המתנה ויש אנשים שנדחו ליום שלמחרת.

חני מונין: היו מקומות שחיכו רק שעה ורבע, במקום שבו הטיפול היה הכי מהיר.

חני מונין: מאוד חמור בעינינו שצריך לחכות שעתיים ו-10 דקות בממוצע.

דוד אזולאי: זאת הבעיה המרכזית.

דוד אזולאי: ברגע שאזרח צריך לבוא בשעה 6 בבוקר - אני זוכר שפעם הייתי הולך לקופת-חולים מוקדם כדי לתפוס תור לאחים שלי.

דוד אזולאי: אנחנו חוזרים עכשיו לאותו מצב, לצערי הרב.

דניאלה במברגר-אנוש: אני מהאגודה לזכויות האזרח.

דניאלה במברגר-אנוש: גברת הדר נמיר אחראית על פניות ציבור ואני אחראית על קידום מדיניות.

דניאלה במברגר-אנוש: שתינו עובדות האגודה לזכויות האזרח, כל אחת מזווית קצת אחרת.

דניאלה במברגר-אנוש: אני רוצה להשלים כמה דברים על מה שכבר דיווחה גברת הדר נמיר, שמטפלת בזה ביומיום.

דניאלה במברגר-אנוש: אני מייד אתייחס לדברים שאליהם קצת יותר מנסים להפנות, לגבי תנאים פיסיים, בהמשך לבג"ץ של מזרח העיר.

דניאלה במברגר-אנוש: כמו שגם אמרה נציגת ההסתדרות, שם המצב החמור ביותר.

דניאלה במברגר-אנוש: אני חייבת בכל זאת להגיד, נושא הדיון הוא השירות לאזרח.

דניאלה במברגר-אנוש: אנחנו בפירוש לא דיברנו פה על מהות הנהלים, על הסיבות, על איך ליצור אותם, אלא על הגישה של הפקיד בלשכות, מעבר לתנאים הפיסיים.

דניאלה במברגר-אנוש: שירות לציבור הוא גם ההתייחסות של הפקידות, הביורוקרטיה והניירת.

דניאלה במברגר-אנוש: מעבר לצרכים הפיסיים, כמה חדרי שירותים יש, שזה גם חשוב, ושלא יעמדו בחוץ, שזה גם חשוב, אבל זה חלק מהמכלול של השירות לציבור.

דניאלה במברגר-אנוש: אני מקווה שהסמנכ"ל יוכל להעביר את זה, גם אם אלה לא הנושאים שבדיוק נמצאים בטיפולו.

דוד אזולאי: אפשר לקיים דיון נוסף בנושאים האלה.

דוד אזולאי: אני מציע שכרגע נתמקד במתן השירות, כי זה הנושא העומד על סדר היום.

דניאלה במברגר-אנוש: בהמשך למה שדיווח הרגע היושב-ראש, אני יודעת שבלשכה במזרח ירושלים יש משהו שהוא נפלא לנושא האבטלה, יש אנשים שזה מקצועם, לעמוד כל הלילה.

דניאלה במברגר-אנוש: אני מכירה גם כאלה באופן אישי, שמקבלים שכר על עמידה כל הלילה למען תור בבוקר.

דניאלה במברגר-אנוש: אנשים יודעים בדיוק מי בעלי המקצוע האלה.

דניאלה במברגר-אנוש: זה נחמד שיש להם עבודה אבל ברור שזה לא בדיוק סוג העבודה המקובל עלינו.

דוד אזולאי: הם בטח גם לא משלמים על זה מס ...

גדי דאוס: זה נמשך כבר 20 שנים.

גדי דאוס: זה לא דבר פתאומי.

שלמה דולברג: אני תיכף אתייחס לזה.

שלמה דולברג: זה ברור.

דניאלה במברגר-אנוש: באותו בג"ץ של האגודה לזכויות האזרח בנושא התנאים במשרד הפנים הגיעו להסכמות.

דניאלה במברגר-אנוש: ככל הידוע לנו, לא קרה עם זה דבר.

דניאלה במברגר-אנוש: יכול להיות שלא ידוע לנו כי לא פנו אלינו, לא החזירו לנו מכתב לגבי זה.

דניאלה במברגר-אנוש: אני מעלה את הדברים.

דניאלה במברגר-אנוש: אם הדברים השתנו, נשמח אם תוכלו ליידע אותנו.

דוד אזולאי: אני רק רוצה להגיד לכם, זה לא בא להצדיק את כל הטענות שהועלו כאן, אבל דעו לכם שבדיון שהיה כאן בשבוע שעבר שמענו כאן דברים מדהימים על תנאי העבודה של העובדים ועל שכרם.

דוד אזולאי: פשוט עושקים אותם.

דוד אזולאי: אבל מבחינתי כאזרח, זה לא מעניין אותי.

דוד אזולאי: אני בא לקבל שירות.

הדר נמיר: אני לחלוטין מסכימה איתך.

הדר נמיר: הדבר שאני אומרת לאנשים שפונים אלי, בזכות עובדי משרד הפנים, זה שהם מוצפים, אין להם תקנים, אין מיחשוב.

דוד אזולאי: אבל מבחינת האזרח זה לא משנה.

דוד אזולאי: האזרח צריך לקבל שירות.

דוד אזולאי: לא מעניין אותו כלום.

דוד אזולאי: אני רק אומר את זה פה off the record כי אנחנו מקיימים דיון, שתדעו גם מה קורה אצלם.

הדר נמיר: יכול להיות שחלק מהתנאים האלה גם גורמים ליחס הבוטה אבל עדיין, זה לא מצדיק אותו.

דוד אזולאי: בלי שום ספק.

גדי דאוס: אדוני היושב-ראש, אולי חסר פה איש האוצר, כי הכל קשור בתקציבים.

דוד אזולאי: אתה צודק.

דוד אזולאי: הוא הוזמן והוא לא נמצא פה.

שלמה דולברג: אבל התוכנית שאני אציג מקובלת על האוצר.

דניאלה במברגר-אנוש: דובר על כך שבתוך 45 ימים תוגש בקשה להיתר בוועדה לתכנון ובניה בקשר למחסה בכניסה ללשכה במזרח ירושלים, כי כעת אנשים עומדים בחוץ, בכל מזג אוויר.

דניאלה במברגר-אנוש: לנו לא ידוע אם הוגשה ואיפה עומדת הבקשה.

דניאלה במברגר-אנוש: אני שואלת.

דניאלה במברגר-אנוש: צריך להיות דלפק מודיעין לבירורים מהירים ומסירת מסמכים, כדי שלא יאלצו לעמוד את כל התור כדי להגיע לפקיד קבלת הקהל.

דניאלה במברגר-אנוש: האפשרות לקבלת שירות בדואר, דובר שתיעשה בהתאם לשאר הלשכות של מינהל האוכלוסין ולא כמו שהיה במקרים ספציפיים.

דניאלה במברגר-אנוש: טופסי בקשות - שיהיו בהישג יד וסמוך לעמדת השומר ושלא יהיה צורך לחכות את התור כדי לקבל את הטפסים.

דניאלה במברגר-אנוש: יש דבר שהבנתי שבאמת בראשית אוקטובר נעשה - בינתיים אני עדיין לא יודעת על פניות ספציפיות, אנחנו כמובן ניפנה אם יהיו - לגבי דרישה להגשת מסמכים זהים למסמכים שכבר הוגשו בעבר.

דניאלה במברגר-אנוש: לפני כן נתקלנו בזה הרבה מאוד.

דניאלה במברגר-אנוש: כרגע הועבר תסקיר לעובדים.

דניאלה במברגר-אנוש: אני מקווה שזה אכן ישנה.

דניאלה במברגר-אנוש: דובר על כך שהמשיב יפרסם בתוך 60 יום מיום הדיון מודעה בעתונות המקומית בשפה הערבית לגבי סדרי קבלת הקהל בלשכה.

דניאלה במברגר-אנוש: לי לא ידוע שזה נעשה.

דניאלה במברגר-אנוש: אם זה נעשה ללא ידיעתי, אני אשמח לדעת על כך.

דניאלה במברגר-אנוש: דבר נוסף, דובר על כך שתוך 60 ימים מיום הדיון נקבל את כל הטפסים שהפונים צריכים לצרף לבקשותיהם.

דניאלה במברגר-אנוש: אנחנו לא קיבלנו את זה.

דניאלה במברגר-אנוש: אם זה קיים, אנחנו מצפים לזה.

דניאלה במברגר-אנוש: זה חלק מההסכמות.

דניאלה במברגר-אנוש: אני אתייחס יותר לנושא של אי-ההסכמות אולי בפעם אחרת.

שלמה דולברג: אני רוצה להתייחס בשם הנהלת המשרד לנושאים שאני יכול להתייחס אליהם והם באמת באחריותי, כלומר לחלק גדול מהנושאים שמר גדי דאוס העלה.

שלמה דולברג: אני מתנצל בפני נציגי האגודה לזכויות האזרח, יש נושאים שאני לא אוכל להתייחס אליהם.

שלמה דולברג: אולי מר שלמה וקנין אחר-כך יוכל.

שלמה דולברג: אבל אני מציע להתמקד ממש בתחומים של אחריותנו.

שלמה דולברג: נושאים מקצועיים אחרים אפשר להעלות בדיון אחר.

שלמה דולברג: חלק גדול מהנושאים שהאזרח מר גדי דאוס העלה הם באמת הנושאים אליהם התכוננו ואנחנו נציג אותם, כי הם בתחום הפעילות שגם אני, גם מר שלמה וקנין וגם מר נתן צברי עוסקים בהם.

שלמה דולברג: למשרד הפנים יש בחצי השנה האחרונה הנהלה חדשה, שר חדש ומנכ"ל חדש.

שלמה דולברג: גם אני יחסית חדש, חצי שנה בתפקיד, וגם ראש מינהל האוכלוסין.

שלמה דולברג: לכל ההנהלה החדשה של המשרד - אני לא יכול לדבר בשם הנהלה קודמת - ברור היום שהנושא של זכויות אזרח ושירות לציבור הוא נושא מהותי ממדרגה ראשונה.

שלמה דולברג: מדינת ישראל של שנת 2001 היא מדינה אחרת מאשר היתה לפני הרבה שנים.

שלמה דולברג: היום אנחנו חייבים לתת שירות ברמה אחרת.

שלמה דולברג: לצורך זה, אדוני היושב-ראש, הוכנה תוכנית בהנהלת המשרד לשיפור השירות לאזרח.

שלמה דולברג: חלק גדול מהנושאים שהועלו כאן היום יקבלו טיפול בתוכנית הזאת.

דוד אזולאי: מתי התוכנית הזאת אמורה לצאת לפועל?

שלמה דולברג: אני תיכף אתן הערכה של לוחות זמנים.

שלמה דולברג: חלק מהדברים, אגב, כבר בוצעו לפני חודשיים ומר גבי דאוס לא יודע על כך.

שלמה דולברג: אני ארחיב את הדיבור על התוכנית הזאת וגם אזכיר איפה היא נמצאת בעצם.

שלמה דולברג: אני חושב שחלק גדול מהדברים יקבלו תשובה בתוכנית הזאת.

שלמה דולברג: מר דאוס, אתה נגעת באמת בדברים שמטרידים אותנו.

שלמה דולברג: אלה לא דברים שמובאים פעם ראשונה.

שלמה דולברג: אנחנו, בתיאום עם האוצר, הכנו תוכנית לשיפור השירות.

שלמה דולברג: קודם כל, הגענו למסקנה שכדי שעובד המשרד ייתן שירות לציבור, הוא צריך לקבל מערכת של שירות פנימי איכותית וטובה.

שלמה דולברג: שירות פנימי זה כסא, שולחן, זמן עבודה, שכר ותנאי עבודה.

שלמה דולברג: אנחנו בתהליך של שיפור איכות השירות הפנימי כדי שאותו פקיד, בצד כל דיני המשמעת ומערכות התנהגות של עובד ציבור, יוכל גם להרגיש שהמשרד נותן לו את המשאבים הנדרשים כדי לתת שירות לציבור.

שלמה דולברג: אני מציג כאן את הנקודה של איכות השירות הפנים משרדי, שהיא תהליך שיביא את הפקיד שמסתכל על הקהל בעיניים לתחושות אחרות.

שלמה דולברג: יכול להיות שמזה נגזרת גם התנהגות או בעיות התנהגותיות, על אף שאני לא פוטר שום פקיד מאחריותו כלפי הציבור ומהתנהגות הולמת.

שלמה דולברג: לגבי מבנים: יש לנו תוכנית עם משרד האוצר.

דוד אזולאי: האם אתם מתכוונים לעשות קורס יחסי אנוש?

דוד אזולאי: כשאני שומע כאן שיכולים לשאול אזרח למה הוא התחתן, או להגיד לו שיילך ללמוד עברית - אלה דברים שפוגעים וזה מיותר.

שלמה דולברג: אני לא רוצה להכתים את כל 500 עובדי מינהל האוכלוסין.

דוד אזולאי: בוודאי שלא.

דוד אזולאי: אף אחד לא התכוון לעשות את זה.

דוד אזולאי: אבל לצערי הרב, אתה יודע שלפעמים אחד כזה יכול לקלקל את השם של מאות.

דוד אזולאי: אותו אזרח שבא ללשכה - רק איתו הוא נפגש ורק אותו הוא רואה ובשבילו זה כל מרשם האוכלוסין.

שלמה דולברג: הצדק אתך, אדוני.

שלמה דולברג: לכן ישנן מערכות של תלונות שאנחנו מעוניינים לקבל, גם ביחידת פניות הציבור של מינהל האוכלוסין בבניין הלברייך ברחוב הלל וגם בהנהלת המשרד.

שלמה דולברג: ישנן 3 יחידות לתלונות ציבור במשרד הפנים, שכל אחת מהן מטפלת במאות פניות ביום.

שלמה דולברג: כשמקבלים תלונה על עובד כזה, הוא נקרא לסדר.

שלמה דולברג: יש הליך משמעתי שאפשר לנקוט, והוא באמת באחריותי כסמנכ"ל למינהל, יחד עם יחידת המשמעת של הנציבות.

שלמה דולברג: אנחנו לא מזלזלים בפניות האלה.

שלמה דולברג: חשוב שהפניות האלה יגיעו בכתב בצורה מסודרת, עם עובדות שאפשר לבדוק אותן ואפשר לטפל בהן.

שלמה דולברג: יש לנו תוכנית, שסוכמה כבר עם משרד האוצר, שהחל משנה הבאה יוחלפו כל הלשכות שהן "בעייתיות", שבהן אנשים מחכים בחוץ, התור מתארך, אין מקום ואין תנאים הולמים לציבור.

שלמה דולברג: אנחנו נחליף את כל הלשכות האלה ופשוט נעבור ללשכות אחרות.

שלמה דולברג: התקציב קיים היום אבל לצערנו אנחנו לא יכולים לקצר את הזמן.

שלמה דולברג: כל הנושא של מקרקעין, של מעבר לשכה, הוא נושא שלוקח בין שנה לשנה וחצי.

שלמה דולברג: כל הלשכות הבעייתיות שהוזכרו כאן, כולל מזרח ירושלים, כולל הלשכה הבעייתית בצפון תל-אביב, כולל לשכת מגדל שלום, כולל לשכות צפת וטבריה, הלשכות הבעייתיות האלה יעברו עד שנת 2002 למקום אחר, עם אופי אחר ועם סדר אחר של עבודה.

שלמה דולברג: אם הייתי יכול לקחת היום את 10 מיליון השקלים שנותן משרד האוצר - והוא באמת נותן, כי הוא מודע לבעיות האלה - ותוך יומיים לתת את הפתרון, הייתי עושה את זה, אבל זה עניין של מכרזים, של איתורי שטח, של התאמות בניינים.

עסאם מח'ול: זה רק בעיה של מבנים?

שלמה דולברג: אני מדבר כרגע על הבעיה של המבנים.

שלמה דולברג: יש את הכסף לעניין הזה.

שלמה דולברג: הנהלת המשרד פנתה למשרד האוצר וקיבלה שיתוף פעולה בעניין הזה.

שלמה דולברג: אנחנו כרגע מריצים את התוכנית ומינהל הדיור הממשלתי מטפל בזה.

שלמה דולברג: זה ייקח בין שנה לשנה וחצי בכל מקום אבל 10-12 לשכות בעייתיות יטופלו.

שלמה דולברג: הלשכה בבניין ג'נרלי בירושלים תפוצל לשתי לשכות, לדרום ולצפון ירושלים; הלשכה בצפון תל-אביב כבר לא תהיה קיימת והיא תעבור למשכן אחר; בפתח-תקווה כבר התחלנו את העבודה והלשכה תעבור למשכן אחר; הלשכות באשקלון, באשדוד ובראשון-לציון תעבורנה למשכן אחר.

שלמה דולברג: יש פה פעילות שהתחלנו כבר אבל לצערי ייקח בין שנה לשנה וחצי להשלימה.

דוד אזולאי: השאלה מה קורה עד שהמלאכה תושלם, במהלך השנה וחצי הללו.

שלמה דולברג: בינתיים אנחנו נוקטים בפעולות שישחררו חלק גדול מהאזרחים מלבוא ללשכה.

שלמה דולברג: כבר היום אתה יכול להוריד באתר האינטרנט טפסים.

שלמה דולברג: יש שם מה שנקרא "אתר שירות מהיר".

שלמה דולברג: אתה יכול לבוא בעצם עם טפסים ממולאים, עם כל התעודות שאתה צריך.

שלמה דולברג: אתה לא חייב היום כאזרח לקבל את הטופס בלשכה.

שלמה דולברג: כתובת האתר באינטרנט היא:

גדי דאוס: אני רוצה להעיר לך על כמה דברים כדי שתשכלל את זה.

גדי דאוס: על דיבורים אין מכס.

שלמה דולברג: אני מדבר על אתר אינטרנט קיים.

שלמה דולברג: לא על דיבורים.

דוד אזולאי: מר גדי דאוס, אני מציע שתאפשר לו לדבר ואם אחר-כך תרצה, אני אאפשר לך להעיר.

שלמה דולברג: האתר הקיים הזה נותן לציבור את הטפסים ומאפשר לציבור להתכונן לביקור.

שלמה דולברג: האתר עדיין לא אינטראקטיבי לגמרי אבל בתוך 3 חודשים הוא יהיה אינטראקטיבי לגמרי.

שלמה דולברג: אתה תוכל לשלוח "אי-מייל" מהאתר הזה אל יחידה שנבנית על-ידי מטה מנ"א (מינהל אוכלוסין) שנקראת "מרכז מידע לציבור".

שלמה דולברג: מרכז המידע הזה יוכל לקבל את הדואר האלקטרוני וגם להשיב לך.

עסאם מח'ול: הבעיה היא שרוב האנשים שנזקקים לזה לא יודעים כלל מה זה "אי-מייל".

דוד אזולאי: אי אפשר להתעלם מכך שזה שיפור ויש מקום לתת את השירות הזה.

דוד אזולאי: זה חלק מהשירות.

יחזקאל לביא: זה יוצר מצב שמי שיכול לפנות באמצעות ה"אי-מייל" לא יפנה ללשכה ואז יהיה בה יותר מקום לאנשים שלא יכולים להגיע דרך הדואר האלקטרוני.

שלמה דולברג: יצרנו את האתר מהר כדי לפתור חלק מהבעיות.

שלמה דולברג: בתוך 3 חודשים הוא יהיה אתר אינטראקטיבי: הוא יקבל מסרים ויחזיר מסרים.

שלמה דולברג: מרכז המידע: כל אזרח שירצה היום לקבל תעודת לידה או תעודת פטירה או איתור מען, פעולות פשוטות ביותר, לא יצטרך לבוא ללשכה.

שלמה דולברג: הוא יוכל להתקשר בטלפון, כמו גם לפנות דרך הדואר האלקטרוני, ולקבל את השירות הזה אליו הביתה, בלי ביקור בלשכה.

דוד אזולאי: האם יש מי שיענה?

דוד אזולאי: אם לא היתה שביתה, הייתי עושה איתך עכשיו ניסיון.

שלמה דולברג: החל מחודש ינואר תוכל לעשות את הניסיון.

רן שכטר: בקשר למה שאמר היושב-ראש, האם מוסיפים קווי טלפון?

שלמה דולברג: כן.

שלמה דולברג: יש קווי טלפון מיוחדים לזה.

שלמה דולברג: בנושא התורים: אנחנו מודעים לכך שנושא התורים הוא מאוד בעייתי והוא לא ניתן כשירות הולם לציבור.

שלמה דולברג: זה ברור לנו.

שלמה דולברג: מה שעשינו בנושא הזה, מלבד הרחבה של לשכות ואפשרות לתת לאנשים לקבל שירות מבלי לבוא ללשכה, אנחנו מנסים גם להכניס מנגנונים טכנולוגיים חדשים של תורים.

שלמה דולברג: אתה תראה בעוד מספר ימים בבניין ג'נרלי בירושלים מערכת ממוחשבת, שמאפשרת לך לקבל את התור בבוקר, עם מכונה אוטומטית שתחזיר אליך טלפון לאן שתרצה חצי שעה לפני שהתור שלך יגיע.

שלמה דולברג: יש כאן פיתוח טכנולוגי שאנחנו מנסים לאמץ עוד לפני שנגיע ללשכות חדשות, כדי שתהיה כבר אפשרות לאזרח לקחת את המספר ולקבל התרעה.

דוד אזולאי: אלה הבשורות שאנחנו רוצים לשמוע.

שלמה וקנין: יש לנו כבר 12 כאלה.

שלמה דולברג: זאת אומרת, יש גם מחשבה, לפני שנעבור לבניינים חדשים, לנסות לשפר.

שלמה דולברג: הגשנו למנגנוני החקיקה הראשית בקשה לאישור הארכת תוקף דרכון ל-10 שנים במקום ל-5 שנים.

שלמה דולברג: זה יחסוך לנו מאות אלפי פניות של אנשים בשנה ללשכות מינהל האוכלוסין.

גדי דאוס: האם יש איזה חבר כנסת שמתנגד לזה?

שלמה דולברג: תתפלא לשמוע שהיו חברי כנסת שהתנגדו לזה בשלבים קודמים, כמובן לא מטעמים מקצועיים אלא מטעמים שלהם.

שלמה דולברג: כל חבר כנסת והאינטרס שלו.

דוד אזולאי: אבל זה עוד לא הובא בכלל.

שלמה וקנין: זה הובא לוועדת שרים לענייני חקיקה.

שלמה דולברג: רק הארכת תוקף הדרכון ל-10 שנים תביא להקטנת מספר הפונים ב-100,000 איש בשנה.

עסאם מח'ול: צריך, אם כך, לקדם גם את העניין של רשיון הרכב.

דוד אזולאי: בעניין רשיון הרכב צריך לפתור את הבעיה בצורה שונה.

דוד אזולאי: אני לא יודע למה מדינת ישראל לא חשבה על רעיון לפיו לכל אדם שנולד במדינת ישראל יהיה מספר רכב משלו.

שלמה דולברג: אגב, מי שדווקא כן נהג כך זה משרד הפנים, בנושא של רשיון נשק, שצמוד לתאריך הלידה של אותו אדם.

שלמה דולברג: אגב, גם מועד הזימון לחידוש רישיון הנהיגה הולך היום בצמוד לתאריך הלידה.

שלמה דולברג: נושא נוסף שאני רוצה לעדכן לגביו, ונמצא כרגע בשלבי עבודה, הוא נושא הרחבת מקומות השירות.

שלמה דולברג: שאלת למה לא המשכנו עם תחנות הרישוי האלה בסניפים קהילתיים בירושלים.

שלמה דולברג: אתה צודק במאה אחוז.

שלמה דולברג: זאת היתה השאלה הראשונה ששאל מר הרצל גדז' ושאלתי אני כשהגענו לעבודה במשרד הפנים השנה.

שלמה דולברג: מסתבר שהמסקנות היו באמת שחלק גדול מהאזרחים קיבל שירות טוב יותר.

שלמה דולברג: ואז הגענו למסקנה שבמקום 28 לשכות מנ"א שיש בכל הארץ, אנחנו יכולים להשתמש באותו מאגר של 750 סניפי דואר בכל שכונה.

שלמה דולברג: אתה תוכל ללכת לסניף הדואר השכונתי ולבצע פעולות פשוטות.

שלמה דולברג: הנושא הזה לדעתנו הוא חיוני.

שלמה דולברג: אנחנו פנינו גם לוועד העובדים - ונציג הוועד יושב פה ויתייחס לעניין הזה.

שלמה דולברג: אולי קראת בעיתונים בשבועות האחרונים שזה גם חלק מסכסוך העבודה שקיים היום במשרדנו.

שלמה דולברג: הנהלת המשרד חושבת שחיוני לאפשר לאזרח לקבל שירות ב-750 נקודות ולא ב-30 נקודות.

שלמה דולברג: אנחנו מוכנים גם לתת התחייבות לעובדים שזה לא יפגע בהם.

שלמה דולברג: שירות יתקבל בסניפי הדואר, יעבור ללשכות, יטופל והאזרח יוכל לקבל אותו בחזרה בסניף הדואר, אחרי שייגמר הטיפול.

שלמה דולברג: לא צריך לגשת לבניין ג'נרלי בכלל.

שלמה דולברג: הכנו תוכנית לעניין הזה.

שלמה דולברג: אנחנו גם ננסה לסכם את סכסוך העבודה בעניין הזה, בכיוון של הרחבת השירות.

דוד אזולאי: מתי יסתיים סכסוך העבודה שלכם?

דוד אזולאי: יש בקרוב בחירות.

עסאם מח'ול: כמו כן, איך פותרים בעיות דחופות בזמן השביתה?

שלמה דולברג: אני רק רוצה לגמור את הקטע הזה.

שלמה דולברג: אני לא יודע מתי יסתיים הסכסוך.

שלמה דולברג: הערב אנחנו יושבים פעם נוספת עם נציגות העובדים ועם אוצר כדי לנסות לסכם את זה.

שלמה דולברג: החלק החשוב בסכסוך, מנקודת מבט של תפקוד, הוא באמת הרחבת השירות, כפי שהציג מר גדי דאוס, רישום בתחנות דואר, בלי לפגוע בעובדים.

שלמה דולברג: אגב, יש בעיה סטטוטורית, שלא נוכל לשנות אותה, שסוג מסויים של טיפול סטטוטורי במרשם אוכלוסין לא יוכל להתבצע אלא על-ידי עובדי מדינה.

שלמה דולברג: את זה אנחנו פותרים באמצעות לשכות דואר, שיקבלו את החומר, יעבירו ללשכות מינהל האוכלוסין ויחזירו את זה חזרה לאזרח באותו סניף דואר.

שלמה דולברג: אני לא אכנס למבנים ארגוניים כרגע, כי זה לא המקום.

שלמה דולברג: בנושא של הארכת שעות הפעילות ועבודה אחר-צהרים: הכנו לעובדים חבילה של שכר מיוחד לעבודה אחר-הצהרים.

שלמה דולברג: זה גם כן נושא שנמצא בסכסוך.

דניאלה במברגר-אנוש: אפשר שחלק יהיה במקום השירות בבוקר.

דניאלה במברגר-אנוש: רק אחר-הצהרים במקום בבוקר.

שלמה דולברג: יכול להיות שזה יהיה חליפי.

שלמה דולברג: יכול להיות ששינויים חקיקתיים שדיברנו עליהם יקטינו את הלחצים וכך לא נצטרך בקייץ הבא לפתוח לשכות אחר-הצהרים.

שלמה דולברג: אם נצטרך, יש לנו חבילה של שכר מיוחד לעבודה אחר-הצהרים.

שלמה דולברג: אני מקווה שנציגות העובדים תרצה להשתתף גם בתהליך הזה.

דוד אזולאי: האם שקלתם אפשרות לשפר את תנאי השכר של עובד בהתאם למספר התלונות שהוא טיפל בהן במשך היום?

שלמה דולברג: חשבנו על משהו דומה.

שלמה דולברג: כל עובד שיעבוד פעמיים בשבוע אחר-הצהרים יקבל תוספת שכר מיוחדת שנקראת "תוספת אחר-הצהרים".

דוד אזולאי: אתן לך דוגמא.

דוד אזולאי: לא פעם אנחנו רואים בלשכה למרשם אוכלוסין תור אחד שמתנקז לדלפקים שונים.

דוד אזולאי: יש פקיד שעובד יותר מהר ואחר שעובד לאט וכמובן שההספק של הראשון יותר גדול.

דוד אזולאי: יש פקידים שיאמרו: מה בוער לי, יש לי זמן, אני לא עובד.

דוד אזולאי: אולי צריך לעשות משהו כדי לתמרץ את אלה שעובדים ביעילות.

הדר נמיר: יש סכנה בצד העניין הזה כי הבעיות שאני העליתי בתחילת הישיבה יוחמרו אם הפקיד ירצה תוך דקה לעבור כבר לפונה הבא.

שלמה וקנין: יש היום שכר עידוד, אך עם כל שכר העידוד השכר הוא עדיין מאוד נמוך.

יחזקאל לביא: שכר העידוד הוא רק לחלק מן העובדים.

שלמה דולברג: הנושא של מכירת תורים מאוד הטריד אותנו.

שלמה דולברג: ניסינו לטפל בזה.

שלמה דולברג: התברר לנו שהוא נושא פלילי-משטרתי, או אזרחי-משטרתי, או חוקי-משטרתי.

שלמה דולברג: משטרת ישראל קיבלה מאיתנו הרבה מאוד בקשות לטפל בזה.

שלמה דולברג: היא עשתה, אגב, כמה מבצעים במזרח ירושלים ב-2-3 החודשים האחרונים, הציבה שוטרים מיוחדים לעניין הזה.

שלמה דולברג: היינו מוכנים להקצות כל משאב כספי שיידרש לשוטרים מיוחדים שיעמדו וימנעו את זה.

שלמה דולברג: אני חושב שקצין האג"ם של משטרת ירושלים יוכל לתת תשובה קצת יותר ברורה על העניין הזה.

שלמה דולברג: מבחינתי נתתי את כל המשאבים וביקשתי ממשטרת ישראל שתטפל באופן נקודתי בדיוק בעניין הזה, של מכירת תורים.

חני מונין: אבל זה לא סתם קרה.

חני מונין: זה תוצאה.

שלמה דולברג: אני לא בטוח שפתרנו את הבעיה.

שלמה דולברג: נכון.

הדר נמיר: הכסף שמקצים לשוטרים אולי יוכל לשמש לשם בניית גגון או איזה cooler.

שלמה דולברג: מר גדי דאוס, הנושא הובהר כנושא משטרתי פרופר.

שלמה דולברג: מעבר למה שעשינו, להקצות למשטרה תקציב לשוטרים, אני לא יכול כרגע לעשות.

שלמה דולברג: כך זה עומד כרגע.

שלמה דולברג: יכול להיות שהורדת הלחצים באמצעות מנגנונים אחרים תבטל את החיוניות של השוק האפור של התורים.

דוד אזולאי: בזה אין ספק.

דניאלה במברגר-אנוש: בוודאי.

דניאלה במברגר-אנוש: מה שמעניין אותנו זה לא אכיפת החוקים אלא אותם המסכנים שעומדים שם.

יחזקאל לביא: אני רוצה לספר לך אנקדוטה קטנה כיוון שאתה יחסית חדש ואני זקן.

יחזקאל לביא: היו כבר בעבר מקרים שהועמדו לדין אנשים במזרח ירושלים על מכירת טפסים.

יחזקאל לביא: לא עובדי משרד אלא אנשים שעסקו בעניין הזה.

יחזקאל לביא: בזמנו הופעלה מערכת שלמה.

יחזקאל לביא: אלא מה, שהמשטרה טענה בפנינו גם אז, ואני יודע שהטענות האלה קיימות גם היום, שבסדרי העדיפויות שלה זה לא הנושא הכי חשוב.

הדר נמיר: ובצדק.

הדר נמיר: אדם צריך לעמוד משעה 3 בלילה כדי אולי לקבל מספר ב-6 בבוקר.

גדי דאוס: מכירת תור - גם אין בזה עברה.

גדי דאוס: מכירת טפסים - יש בזה עבירה.

דוד אזולאי: ברגע שהאזרח יידע שהוא לא יצטרך לעמוד בתור, אז לא תהיה בעיה ולא יהיה צורך במשטרה.

שלמה דולברג: התוכניות הן רבות.

שלמה דולברג: בניגוד להרבה דברים, האוצר תומך היום בתוכנית ובהקצאת כסף לעניין שיפור השירות במינהל האוכלוסין.

שלמה דולברג: למרות כל מה שאמרתי, אני חושב שעובדי משרד הפנים עדיין כפופים לכללי עבודה של עובדי ציבור, עדיין כפופים לתקשי"ר ולנהלי משמעת.

שלמה דולברג: אני חושב שברובם הם אנשים טובים, שעובדים קשה מאוד בשכר לא מספיק הולם.

שלמה דולברג: אבל אם יש דוגמאות של עובדים שצריך לקרוא להם לסדר, שצריך להסביר להם עוד פעם, שצריך לברר איתם, שצריך אולי להתלונן נגדם בהליכים משפטיים משמעתיים - אנחנו לא נחסוך מאמץ בעניין הזה אם האינפורמציה תגיע אלינו בצורה ברורה.

שלמה דולברג: לא התייחסתי - ואני לא חושב שאנחנו יכולים להתייחס - לנושא הבג"צים ולנושא מדיניות מקצועית של מינהל האוכלוסין, שנובעת מחלק מהשאלות.

דניאלה במברגר-אנוש: דיברתי על הסכמות.

דוד אזולאי: אני מבקש לא להיכנס לזה כעת.

דוד אזולאי: אני רוצה לקיים על זה דיון עם האנשים הנוגעים בדבר במשרד.

הדר נמיר: מר דולברג, מאוד אעריך אם אוכל לקבל שם של אדם ספציפי, כי אני מבקשת מהמתלוננים לשלוח מכתבים לנציבות שירות המדינה ולנציבות שירות התלונות של משרד הפנים אבל אין מענה.

הדר נמיר: אשמח לקבל שם של אדם שיוכל לטפל בפניות.

הדר נמיר: אני אעביר לכם שפע של תלונות על דברים מאוד ספציפיים.

שלמה דולברג: אני אשאיר לך כרטיס.

דוד אזולאי: אני מציע לך, גברתי הנכבדה, מייד בתום הישיבה הזאת תוכלי לפנות אליו.

דוד אזולאי: אני מבקש לשמוע את נציג העובדים.

דוד אזולאי: רק תגיד לנו מתי תסתיים השביתה, לפני שאתה מתחיל.

נתן צברי: אפתח ואומר שחבל מאוד שנציג אגף התקציבים באוצר לא נמצא כאן.

נתן צברי: רוב הבעיות שהועלו כאן, מעבר להתנהגות ברמה האישית של הפקידים שלנו, הן בעיות של שיפור שירות שמחייבות מבנים הולמים.

דוד אזולאי: נאמר לנו שיש כסף.

נתן צברי: הוא לא מספיק.

נתן צברי: אתן לך דוגמא.

נתן צברי: למה לרשות הדואר יש 70 סניפים בארץ כשהיא לא נותנת שירות ל-100% מהאוכלוסיה?

נתן צברי: למה למשרד הפנים, שנותן 100% שירות ל-100% מהאוכלוסיה, יש רק 28 סניפים בארץ?

נתן צברי: למה לשירות התעסוקה יש סניף מוכר בכל עיר קטנה ובכל עיירה ואילו למשרד הפנים אין את הדבר הזה?

נתן צברי: משרד הפנים הרי נותן שירות לכל האוכלוסיה, בכל הגילאים, ואילו שירות התעסוקה נותן שירות רק לחלק ממנה.

נתן צברי: אגיד לך איפה הבעיה נעוצה: באוצר.

נתן צברי: אם האוצר חושב שעם 28 לשכות אנחנו יכולים לשפר שירות לאזרח בצורה משמעותית, זה סתם בזבוז זמן יקר.

נתן צברי: רבותי, לא יהיה שום שיפור.

נתן צברי: עם התור הוירטואלי שאנחנו מדברים עליו, כוועד עובדים בדקנו אותו ונתנו את הסכמתנו בשביל לשפר את השירות לאזרח.

נתן צברי: את הנושא של הטופסיאדה אנחנו גם שוקלים עם הנהלת המשרד, איך לעשות בשביל לשפר את השירות.

נתן צברי: אבל עדיין השירות לאזרח יהיה לקוי בצורה משמעותית.

נתן צברי: שוב פעם אני אומר, אם לכל משרד ממשלתי אחר, שנותן שירות רק לחתך מסויים של האוכלוסיה, יש סניף בכל עיירה ואילו למשרד הפנים אין דבר כזה - זה כבר כשלעצמו אומר דרשני.

נתן צברי: איפה נמצא כאן האוצר?

נתן צברי: למה אנחנו צריכים להתמודד עם האוצר?

נתן צברי: אני כאן מדבר בשם ההנהלה וגם בשם העובדים.

נתן צברי: אחד הסעיפים בסכסוך העבודה שלנו הוא שיפור השירות לאזרח.

נתן צברי: הציבור לא מבין את זה.

נתן צברי: אנחנו כעובדים מבקשים לשפר את השירות לאזרח.

נתן צברי: לא הנהלת המשרד.

נתן צברי: ברור שהמטרה של הנהלת המשרד והמטרה שלנו, חד הן.

נתן צברי: אין שום ספק בזה.

נתן צברי: אבל הבעיה נעוצה באוצר.

נתן צברי: אם אנחנו צריכים לעשות מלחמה עם האוצר על תקציב לשיפור המבנים ב-5 לשכות לקראת שנה הבאה, אז תאר לעצמך מה יהיה בעוד 10 שנים.

נתן צברי: אנחנו לא נזוז לשום מקום.

נתן צברי: אם לא יתנו תקציבים ראויים ולא יפתחו לשכות נוספות - ואני מתנגד לפריסה הזאת בסניפי הדואר, כי אם נותנים לרשות הדואר 740 סניפים וסניפונים, אין שום סיבה שמשרד הפנים לא יקבל יותר סניפים בארץ.

גדי דאוס: יש סיבה: רשות הדואר זה דבר עסקי ואתם לא.

גדי דאוס: ברגע שצריכים להגדיל את מספר הפקידים במדינה, זה סתם בזבוז.

נתן צברי: אנחנו מכניסים לקופת המדינה לא פחות כסף, ואפילו יותר כסף, מרשות הדואר, לידיעתך, רק מהאגרות שאנחנו גובים.

נתן צברי: אז בואו לא נתווכח על זה.

נתן צברי: תן לי משק סגור בדומה לרשות הדואר.

נתן צברי: אני מוכן מחר להיות רשות.

נתן צברי: אני מוכן להשתמש בכסף שאנחנו גובים מהציבור כסל לשכר.

נתן צברי: לשלם את השכר, לשלם את הריהוט, לשלם את הכל, בבקשה.

נתן צברי: למה לא? אני אוכיח לך שאנחנו מכניסים לאוצר יותר כסף מרשות הדואר.

נתן צברי: אז בואו לא נדבר על זה, למה רשות הדואר היא עסקית.

גדי דאוס: לידיעתך, במלחמה הזאת אתה "חונק" את כל אזרחי המדינה.

גדי דאוס: במקום לשכלל את השירות.

נתן צברי: שיפור השירות לאזרחים זה סעיף מרכזי בסכסוך העבודה שלנו.

נתן צברי: מי שפגע בכם, וגם בי, במשך שנים זה האוצר.

הדר נמיר: בסוף יסתבר שכל הטרטורים הם לא בגלל שהפקידים הם כל-כך רעים אלא בגלל שמדובר על אגרות וזה מכניס כסף לקופה.

גדי דאוס: למה אני לא יכול לחדש תעודת זהות בדואר?

גדי דאוס: ושינוי כתובת - למה אני לא יכול לעשות בדואר?

נתן צברי: אדוני, זה נעשה בעבר והיו המון ליקויים.

נתן צברי: רק לפני 4-5 שנים ניתן השירות הזה בדואר וסבל מליקויים כי פקידי הדואר לא ידעו איך להשלים את הטפסים.

נתן צברי: האנשים לא מילאו את הטפסים כמו שצריך, פקידי הדואר לא ידעו לתקן אותם ואנחנו ספגנו את כל הריקושטים.

גדי דאוס: במשרד הרישוי זה עובד מצויין דרך הדואר.

נתן צברי: תן לי סניפים כמו שיש למשרד הרישוי, אין לי בעיה.

נתן צברי: בכל עיירה יש סניף של משרד הרישוי.

נתן צברי: למה אתה פתאום אומר שמשרד הפנים לא צריך?

נתן צברי: למה אתה חושב שרשות הדואר נותנת שירות יותר טוב ממני ושהיא מכניסה יותר כסף מאיתנו?

נתן צברי: אני מנסה לשפר את השירות לאזרח.

גדי דאוס: אתה חונק את האזרח.

דוד אזולאי: מר נתן צברי, אתה למעשה כרגע מגן על המצב הקשה שקיים בלשכות למרשם אוכלוסין.

דוד אזולאי: אתם היום צריכים לבוא ולהיאבק איך לשפר את השירות לאזרח.

נתן צברי: להיפך.

נתן צברי: אני רוצה לשפר אותו.

נתן צברי: אנחנו נאבקים על זה, אדוני היושב-ראש.

דוד אזולאי: אתה לא יכול בסוו'יץ' אחד לשנות את המצב בכל המדינה אבל אם אתם לא תתנו יד להתחיל עם זה, לעולם לא יוכלו להתחיל.

דוד אזולאי: אתם חייבים להתחיל.

דוד אזולאי: יושבים פה חברים שלכם מההנהלה.

דוד אזולאי: אני אומר לך, המצב שלכם היום הוא שהציבור לא איתכם, בגלל השירות הגרוע שהוא מקבל.

דוד אזולאי: תסכים איתי בעניין הזה.

דוד אזולאי: מי שמתחתן, מי שנולד לו ילד, וחלילה בזמן פטירה - כולנו נזקקים באיזה צורה לשירות הזה וכל מי שנזקק לו יוצא ברושם קשה מאוד.

דוד אזולאי: אתם חייבים היום לדאוג קודם כל לשיפור התדמית שלכם.

נתן צברי: גם בסכסוך העבודה חלק מהדברים שאנחנו דורשים הוא שיפור השירות לאזרח.

נתן צברי: עוד לא ראיתי ועד עובדים אחד שיצא למאבק כזה, כשאחד הסעיפים המרכזיים שהוא מעמיד בסכסוך העבודה הוא שיפור השירות לאזרח.

נתן צברי: על זה אנחנו יושבים עם הנהלת המשרד.

נתן צברי: לגבי התור הוירטואלי: ישבתי עם הנציגים שהביאו את ההצעה הזאת וסיכמנו על איזה תחנת ניסיון שתיעשה ונראה איך הניסיון הזה רץ.

נתן צברי: אם הניסיון הזה יוכיח את עצמו, אני מניח שהתור הוירטואלי הזה יקצר משמעותית לפחות ב-20%-30% את מספר האנשים שמגיעים ללשכות.

נתן צברי: זה כבר משפר.

נתן צברי: לגבי הנושא של הטופסיאדה: אנחנו דנים כרגע עם הנהלת המשרד איך לעשות את זה והאם זה ייעשה דרך סניפי הדואר.

נתן צברי: אנחנו עדיין משתדלים כוועד עובדים לשפר את השירות לאזרח.

נתן צברי: לא רק הנהלת המשרד דואגת לזה אלא גם אנחנו כעובדים דואגים.

נתן צברי: אנחנו יודעים מה זה המתנה בתור.

נתן צברי: הרי כל אדם שמגיע לפקיד הקבלה שלנו אחרי שעתיים ו-10 דקות של המתנה, הפתיל שלו קצר מאוד.

נתן צברי: תבינו, כל לשכה אצלנו מקבלת סדר גודל של 600-800 אנשים ביום על 5-10 פקידים.

נתן צברי: תחשוב כמה פקיד כזה מקבל - - -

שלמה דולברג: בסוף העובד חוטף את כל האש.

נתן צברי: ואז, עם כל הכבוד ועם כל הרצון הטוב, יש מצבים שהעובד הזה כבר נמצא על סף קריסה מסויימת וגם צורת התגובה שלו היא לא תמיד הכי סימפטית.

נתן צברי: אני לא מסכים לזה, אני אומר לכם.

דוד אזולאי: איפה אתם עומדים היום בסכסוך שלכם?

נתן צברי: ישבנו כאן בשבוע שעבר וביקשת שיביאו לך נתונים.

נתן צברי: אני מבין שעוד לא הגיעו אליך נתונים כלשהם אבל לעומת זה יש לנו מפגש בשעה 7:30 הערב עם אנשי האוצר.

נתן צברי: אומר לך את האמת, אני בכלל לא אופטימי כי אני מכיר את אנשי האוצר.

נתן צברי: עד שלא נגיע לשביתה של חודש, חודש וחצי, הם לא יסכימו לתת לנו שום דבר.

נתן צברי: ואז הם יקזזו לכולם את השכר והם ייהנו מהשכר שהם יקבלו מעובדים שאין להם שכר.

דוד אזולאי: אני מציע לכם שתנצלו עכשיו את המומנטום ותשתדלו לשפר לא רק את תנאי השכר שלכם אלא גם את תנאי השירות לאזרח.

דוד אזולאי: זה חשוב מאוד.

נתן צברי: אדוני היושב-ראש, אני מודיע לך כאן, אם האוצר במקום 10 מיליון שקל שהוא מקציב לנו לשיפור הלשכות לשנה הבאה יגדיל וייתן סכום יותר משמעותי, אני מאמין שהנהלת המשרד תלך איתנו.

גדי דאוס: מר דולברג אמר שזה מספיק.

שלמה דולברג: אמרתי שזה יספיק ל-12 לשכות מתוך ה-28.

נתן צברי: אם האוצר יתקצב אותנו, כפי שהנהלת המשרד דורשת, לשיפור הלשכות שלנו בכל הארץ וגם לתוספת סניפונים בערים נוספות - - -

דוד אזולאי: האם ביניכם לבין ההנהלה יש ויכוח?

נתן צברי: לא.

נתן צברי: אין לנו ויכוח איתם בנושא הזה.

נתן צברי: אנחנו הולכים ביחד.

נתן צברי: המטרה של ההנהלה ושל העובדים היא שיפור השירות לאזרח.

נתן צברי: הוויכוח הוא על תקציבים וכאן החשיבות של אגף התקציבים באוצר, שלא נמצא כאן.

נתן צברי: הם בעצם האנשים שנותנים את הכסף.

נתן צברי: למשרדים שהם לא רשות נתנו לפתוח סניפים כפטריות אחר הגשם, בכל עיירה ובכל עיר, ואילו משרד הפנים שנותן שירות ומכניס מאסה אדירה של כסף לקופת האוצר מהאגרות לא מקבל סניפים כמו שמקבלים משרדים אחרים.

נתן צברי: איך האוצר יכול להסביר דבר כזה?

נתן צברי: ואחר-כך האזרח בא אלינו בטענות, ובצדק.

נתן צברי: אני לא מאשים את האזרח.

נתן צברי: אגב, אני הופך להיות אזרח מן המניין כשאני הולך לקבל שירותים אחרים.

נתן צברי: אז אני כמוכם, באותו מצב.

נתן צברי: כשאני הולך לקבל שירות של משרד אחר גם אני הופך להיות קורבן של המתנה בתור ארוך, מייגע ומעצבן, אין ספק.

גדי דאוס: במשרד הרישוי הם השתכללו הרבה יותר מאשר אתם.

נתן צברי: הכל הוא פונקציה של תקציבים.

גדי דאוס: זה אותו כסף.

גדי דאוס: אותו אוצר נותן לאלה ונותן לאלה.

נתן צברי: אני אסביר לך.

נתן צברי: אתה חסר ידע בנושא הזה.

נתן צברי: אני קצת יותר בקיא בעניינים האלה.

נתן צברי: אני מודיע לך שאם האוצר היה מתקצב אותנו כראוי, המצב שלנו היה הרבה יותר טוב והשירות לאזרח היה משתפר בצורה משמעותית ביותר.

נתן צברי: אבל האוצר מתקצב אותנו כך שעל כל לשכה אני צריך לנהל מלחמה.

נתן צברי: הנהלת המשרד שלנו עושה איתם מלחמות בשביל להגדיל את התקציבים.

דוד אזולאי: מה קורה היום כשאתם שובתים ואנשים נזקקים לשירות שלכם?

דוד אזולאי: מה האפשרויות?

דוד אזולאי: מה עושים?

נתן צברי: אני מבין שזה היום לא נושא הדיון אבל אגיד לך בקצרה.

נתן צברי: ועדת החריגים שלנו מקבלת מאות פקסים ביום.

נתן צברי: יושב שם צוות של 5-6 אנשים שעובר על הפקסים.

נתן צברי: ברור שהוועדה מטפלת רק במקרים שהם פיקוח נפש, מקרים של מחלות ובעיות הומניות כאלה ואחרות.

נתן צברי: הציבור הרחב לא מבין את העניין הזה.

נתן צברי: הציבור הרחב פונה בכל בעיה, גם כשזה לא פיקוח נפש.

נתן צברי: אני מבין שעבור הציבור כל בעיה היא 100% בעיה אבל אנחנו בוודאי לא נוכל לפתור את הבעיות של כולם.

נתן צברי: אתה יודע בעצמך שאנחנו משתדלים לתת פתרונות לכל בעיה שמגיעה ומשתדלים לענות תשובה מיידית.

נתן צברי: מקבלים טיפול VIP.

נתן צברי: אפילו בימים רגילים לא מקבלים טיפול כזה.

גדי דאוס: יש גם קבוצות כדורסל שיש להן את הקשרים הנכונים לאנשים הנכונים והם נכנסים, וזה לא פיקוח נפש.

נתן צברי: אני מודיע לך, ויכולים לרשום את זה בפרוטוקול, שקבוצת הכדורסל שנכנסה - נכנסה באישור של ועד העובדים, ללא שום לחץ פוליטי.

נתן צברי: למרות שהיו פניות של השר וילנאי, למרות שהיו פניות של חברי כנסת, הם קיבלו אישור שלנו כחריג אחד ולא יותר, בלי שום לחץ.

גדי דאוס: אתה רוצה להגיד שזה בסדר, לעומת הבעיות האחרות שלא מטופלות?

נתן צברי: אני מודיע לך שזה ניתן משום שאנחנו לא מגיעים לתקשורת והתקשורת לחלוטין לא מתעניינת בנו.

נתן צברי: לא יכולנו להגיע לתקשורת אלא רק באמצעות הדבר הזה שקרץ לתקשורת: קבוצת הכדורסל שהגיעה מבוסניה.

נתן צברי: אלולא הקבוצה הזאת לא היינו נכנסים לתקשורת, אדוני.

נתן צברי: כוועד עובדים אנחנו משתמשים בתקשורת כדי שהמאבק שלנו יגיע לידיעת הציבור הרחב, כדי שהציבור הרחב יידע בכלל שיש שביתה.

דוד אזולאי: מר נתן צברי, עם כל הכבוד לשחקני הכדורסל - אני לא נמנה על אוהדי הכדורסל - אבל מונחת לפני למשל בקשה של אדם שאני מכיר שהיה אמור לנסוע לחתונה ביום חמישי של בן משפחה קרובה מדרגה ראשונה והוא לא נסע אליה.

דוד אזולאי: פניתי ב-6.12 ואפילו תשובה לא קיבלתי.

הדר נמיר: טוב שאתה מעלה את זה.

הדר נמיר: אני לא מדברת עכשיו על העיצומים.

הדר נמיר: בימים שכתיקונם מדוע אין מענה של משרד הפנים?

הדר נמיר: זה כמעט המשרד הממשלתי היחיד שבו פשוט לא מקבלים מענה למכתבים.

הדר נמיר: מי מבין נציגי המשרד יוכל להסביר לי את העניין הזה?

דוד אזולאי: אני כחבר מועצת עיר לשעבר גם לא קיבלתי מענה.

דוד אזולאי: התלונות האלה חוזרות על עצמן.

דוד אזולאי: גם היום כחברי כנסת לא תמיד אנחנו זוכים למענה ממשרד הפנים.

דוד אזולאי: זה מחלה מאוד קשה במשרד הזה.

דוד אזולאי: חבל שמפרקים את משרד הדתות.

דוד אזולאי: היו צריכים להתחיל בפירוק משרד הפנים.

גדי דאוס: יש לי שלוש שאלות.

גדי דאוס: מר צברי, מה דעתכם, בקשר לטופסולוגיה, שימכרו את הטפסים בסניפי הדואר וגם בחנויות למכשירי כתיבה ב-20-30 אגורות?

גדי דאוס: מה דעתכם על הנושא הזה?

גדי דאוס: מה דעתכם שאת הבולים שלכם יוכלו לקנות בכל מקום ולא יהיה אדם אחד שיחזיק את הבולים האלה בידיו?

גדי דאוס: מה קורה עם הבולים?

גדי דאוס: מר דולברג, אני רוצה לשאול אותך: אולי אתה לא יודע, מבחינה חוקית אני לא יודע איך אתם עושים את זה, אבל אני יכול לגשת לסוכן נסיעות, לתת לו 200 שקל והוא יביא לי דרכון חדש.

גדי דאוס: אני רוצה לדעת איך זה עובד.

יחזקאל לביא: לא יכול להיות.

יחזקאל לביא: זה אסור מבחינת החוק.

דוד אזולאי: זה לא המקום הנכון.

דוד אזולאי: אני מציע לך, יושב פה סמנכ"ל משרד הפנים, תפנה אליו את כל הצעות הייעול שלך בכתב, עם העתק אלי.

דוד אזולאי: אני מניח שתהיה התייחסות לעניין.

הדר נמיר: מה לגבי אובדן התיקים?

שלמה דולברג: לגבי עניין הדרכון: אני לא יודע.

שלמה דולברג: אני לא יכול להגיד לך.

יחזקאל לביא: מבחינת החוק - זה לא חוקי.

יחזקאל לביא: אדם לא יכול להגיש בקשה לדרכון במקום זולתו, נקודה.

גדי דאוס: לסוכני הנסיעות יש חברת-בת שנקראת "שעל".

גדי דאוס: אני מגיש להם את הטפסים לדרכון חדש והם מביאים לי את הדרכון.

גדי דאוס: איך זה קורה?

גדי דאוס: זאת חברה מסודרת ומאורגנת.

נתן צברי: זה עבירה על החוק.

גדי דאוס: עבירה על החוק?

גדי דאוס: תשאל את מנהל הסניף שלך בירושלים, תל-אביב או חיפה איך הוא עובד.

יחזקאל לביא: נדמה לי שאתה מחליף בין ויזות לדרכונים.

יחזקאל לביא: הם עוסקים בויזות.

גדי דאוס: לא ויזות.

גדי דאוס: אנ מדבר על דרכון חדש וכן חידוש דרכונים.

שלמה דולברג: אני לא יכול להשיב לך.

שלמה דולברג: אני לא יודע.

שלמה דולברג: יכול להיות שזה מתקיים בחידוש דרכונים.

שלמה דולברג: אולי הארכת תוקף דרכון ניתן לעשות ללא נוכחות האדם.

שלמה דולברג: אבל אני לא אומר משהו מוסמך, אני לא יודע.

שלמה וקנין: וזה ללא תשלום.

שלמה דולברג: שכחתי להתייחס לעניין הבולים.

שלמה דולברג: יש לנו מערכת "אביב", מערכת ממוחשבת חדשה שמקיפה את כל פעילות מרשם התושבים.

שלמה דולברג: המערכת הזאת לא טיפלה עד כה בנושא הבולים.

שלמה דולברג: נושא הבולים הולך ונעלם.

שלמה דולברג: למעשה בתוך 3 חודשים, אדוני היושב-ראש, כל נושא הבולים יתחסל וכל הקנייה והדבקת בולים יכנס לתוך כל המערכת של עבודה מול הפקיד, כמו בבנק בעצם.

שלמה דולברג: זה השינוי שאנחנו מתכננים לבצע בתוך זמן קצר מאוד.

שלמה דולברג: ההערה היא נכונה ואנחנו היינו ערים לה כבר מזמן.

עסאם מח'ול: אני רוצה להעיר שתי הערות קצרות.

עסאם מח'ול: קודם כל, אני חושב שטוב לשמוע שיש כל מיני הצעות, שיש חשיבה יוצרת גם במשרד הפנים בעניין שיפור השירות לאזרח.

דוד אזולאי: יש חשיבה יוצרת אבל היא לא מעשית, זאת הבעיה.

עסאם מח'ול: אני רוצה לתלות תקוות לטווח ארוך בכמה שיפורים שעליהם שמענו עכשיו.

עסאם מח'ול: אבל עדיין זה לא עונה על הדרישות הישירות והבסיסיות לשיפור התנאים היום.

עסאם מח'ול: אי אפשר לחכות לשיפור לשכת משרד הפנים בירושלים המזרחית עד שנת 2002.

שלמה דולברג: זה בתוך חצי שנה יגמר כי זה כבר בתוך התהליך.

עסאם מח'ול: אחרת זה יהיה עסקו של משרד הפנים הפלשתינאי ...

דוד אזולאי: אל תדאג, אין שום סיכוי ...

דוד אזולאי: מר נתניהו עוד מעט יהיה ראש ממשלה וזה לא יקרה, אפילו במחשבה.

עסאם מח'ול: עוד יותר יפה, שזה יקרה תחת שלטונו של מר נתניהו.

עסאם מח'ול: אני חושב שהשאלה המרכזית היא מה עושים עד אז, מה קורה עכשיו.

עסאם מח'ול: אי אפשר לחכות עד שיגיעו ימי המשיח ואז יפתרו הבעיות.

עסאם מח'ול: צריך לתת מענה קונקרטי מיידי וישיר.

עסאם מח'ול: צריך לכבות את הבעיות הבוערות עכשיו.

עסאם מח'ול: כל השיפורים שאתה מבטיח לנו, זה טוב ויפה.

עסאם מח'ול: אני רוצה שגם זה יקרה, אבל אי אפשר לחכות.

עסאם מח'ול: הדבר השני הוא לגבי השאלה המהותית שמר נתן צברי העלה.

עסאם מח'ול: קודם כל, אי אפשר כל פעם כשיש שביתה - וזאת שביתה כואבת, ואני רוצה שייתנו מענה לבעיות דחופות בצורה יותר רחבה גם עכשיו - אבל מייד להגיד שאי אפשר לשבות מכיוון שהיא כואבת, ואז התביעות באות מאותו צד שהוא חלק מהנפגעים של המצב הקיים ולא מאלה שצריכים לתת כדי לשפר את התנאים.

עסאם מח'ול: השאלה המרכזית שעומדת על הפרק, איך קורה מצב שיש רק 28 לשכות?

עסאם מח'ול: אני חושב שזאת לא שאלה של העובדים אלא זאת שאלה של האזרחים, של התושבים שצריכים את השירות הזה.

עסאם מח'ול: זה צריך להיות המוקד.

עסאם מח'ול: מכאן מתחילה הגדרת הבעיה והטיפול בה.

עסאם מח'ול: גם בלשכות התעסוקה, בניגוד לתיאור של מר צברי, יש בעיה ויש מחדלים.

עסאם מח'ול: צריך לקבוע קריטריונים.

דוד אזולאי: פעם היה בכל רשות מקומית - - -

יחזקאל לביא: יש עדיין את זה.

יחזקאל לביא: פקיד ברשות יכול היה לקבל את הטפסים ולהעביר אותם הלאה.

יחזקאל לביא: זה קיים בישובים מרוחקים.

מוחמד כנעאן: אך השירות הזה נשאר קשור עם הלשכה האיזורית.

דוד אזולאי: עצם העובדה שהאזרח לא צריך להגיע עד הלשכה והוא יכול לפתור את הבעיה ברשות המקומית שלו, זה יותר נוח.

עסאם מח'ול: זה עוזר, אבל המגמה צריכה היות לקבוע קריטריונים ולחייב פתיחת לשכה על-פי מספר האזרחים באיזור מסויים.

נתן צברי: יש קריטריונים, אבל זה לא לגמרי מתקיים.

עסאם מח'ול: על זה צריך לנהל את המאבק.

עסאם מח'ול: זה לא מאבק של העובדים בלבד אלא זה המאבק שלנו.

עסאם מח'ול: אני מבקש שתבדקו אם צריך לצורך זה חקיקה.

עסאם מח'ול: אני אשמח לעשות את זה יחד אתכם בעניין הזה.

שלמה וקנין: בגלל זה בעיר של 180,000 תושבים, כמו בת-ים, אין לשכה.

עסאם מח'ול: צריך לבנות קריטריונים אובייקטיביים ומעשיים שיכולים להוביל.

דוד אזולאי: איך אתה יכול ליצור מצב שלא יהיה תור?

דוד אזולאי: גם אם תעשה את כל השכלולים האפשריים - - -

הדר נמיר: כל כפרי ה"משולש" מקבלים שירות מפתח-תקווה.

הדר נמיר: זה פשוט אסון שם.

מוחמד כנעאן: מפתח-תקווה, נתניה וחדרה.

עסאם מח'ול: אני אומר שצריך לשים את הדברים בקונטקסט הנכון.

עסאם מח'ול: זה מאבק שהיום מנהלים העובדים מנקודת הראות שלהם ומהנקודה שבה הם נפגעים.

עסאם מח'ול: אבל אני חושב שזה חייב להיות מאבק יותר רחב, לא רק של העובדים.

עסאם מח'ול: העובדים הם חלק מזה, הם צד מסויים של השולחן.

עסאם מח'ול: צריך לרתום את כל צידי השולחן.

מוחמד כנעאן: לא שמעתי את כל הדיון אבל ראשית, אני מזדהה עם מאבקם של העובדים.

מוחמד כנעאן: מצד שני, אני גם מזדהה עם אותם תושבים שסובלים יום-יום.

מוחמד כנעאן: אני מרגיש את זה.

מוחמד כנעאן: אפילו האפשרות לפנות לרשות המקומית לא מקלה.

מוחמד כנעאן: לפעמים אני הולך לעיריה ומגיש את הבקשה אך הפקיד בעיריה לא הולך באותו יום ללשכה האיזורית אלא הוא הולך פעם בשבוע.

מוחמד כנעאן: לפיכך גם כאן האזרח צריך להמתין.

מוחמד כנעאן: לפעמים מדובר בדברים דחופים מאוד.

מוחמד כנעאן: עם על הכבוד למה שאמר מר נתן צברי, ואני מאמין לו, שאתם מטפלים בבעיות דחופות, אבל אני גם משוכנע שיש הרבה בעיות דחופות שאינן מטופלות, דברים שהאזרח זקוק להם.

מוחמד כנעאן: בנושא הלשכות: יש עומס גדול, מספר אנשים רב.

מוחמד כנעאן: זה בלתי אפשרי.

מוחמד כנעאן: איך יתכן במדינה מתוקנת שיהיו רק 28 לשכות מרשם אוכלוסין?

מוחמד כנעאן: איך זה יכול להיות?

מוחמד כנעאן: יהיו אשר יהיו העובדים.

מוחמד כנעאן: במקום שאנשי ה"משולש" הצפוני יילכו כולם לחדרה, וגם בכרכור זקוקים ללשכה, במקום שתהיינה שתי לשכות - - -

יחזקאל לביא: חבל שלא היית כאן קודם והיית שומע את השאלה בנושא הזה.

מוחמד כנעאן: שתהיה לשכה נניח באום אל-פחם ל"משולש" הצפוני, ולשכה ב"משולש" הדרומי, במקום שילכו לפתח-תקווה.

מוחמד כנעאן: מה עוד שאין היום תחבורה ציבורית מה"משולש" הצפוני לחדרה ואין תחבורה ציבורית מטייבה או מטירה לנתניה או לפתח-תקווה.

מוחמד כנעאן: אז נוסעים במוניות או ברכב פרטי.

מוחמד כנעאן: ומי שאין לו, צריך לסבול.

שלמה דולברג: מטייבה וטירה שיילך לכפר-סבא.

שלמה דולברג: אם זה שירות מרשם רגיל הוא יכול ללכת גם לכפר-סבא.

יחזקאל לביא: גם אז הוא צריך להגיע וגם אז יש לו בעיית תחבורה.

יחזקאל לביא: חבר הכנסת כנעאן, אתה צודק בזה.

דוד אזולאי: האם תושב ה"משולש" יכול לקבל שירות אחד בלשכה אחת ושירות שני בלשכה שניה?

שלמה דולברג: אם זה שירות מרשם רגיל ושגרתי, כמו שינוי שם או תעודת לידה או תעודת פטירה, הוא יקבל אותו בכל לשכה אליה הוא יבוא.

שלמה דולברג: אם זה שירות מיוחד של ויזה לעובד זר או בעיות אזרחות מיוחדות, את זה הוא צריך לעשות איפה שהתיק שלו נמצא.

מוחמד כנעאן: הישובים בגליל המערבי כולם פונים לעכו.

מוחמד כנעאן: זה בלתי אפשרי.

יחזקאל לביא: יש כמה שפונים לצפת.

דוד אזולאי: אני מזמין אותך לעכו ותראה.

דוד אזולאי: למרות שהשתדלו שם ושיפרו ושכללו.

יחזקאל לביא: אני זוכר את הלשכה בעכו כשהיא היתה במשטרה וכשהיא עברה למקום של השוק.

מוחמד כנעאן: לכן אני חושב שיש מקום שהוועדה תפנה היום למשרד הפנים על מנת לדרוש את הכפלת מספר הלשכות.

הדר נמיר: מר דולברג דיבר על מקרים חריגים, אבל הם כבר לא מקרים חריגים.

הדר נמיר: אולי לפני 10 שנים אלה היו מקרים חריגים.

הדר נמיר: היום יש אלפי מקרים שיש לגביהם איזה צורך בהסדר מיוחד, בנושאים שקשורים בהתאזרחות או באיחוד משפחות.

הדר נמיר: אנחנו לא מדברים יותר על מקרים ספורים.

הדר נמיר: המערכת ממש לא מתמודדות עם הדברים האלה.

דוד אזולאי: אני רוצה להציע לחברי, קיימנו היום מעין דיון מקדמי.

דוד אזולאי: שמענו על הבעיה.

דוד אזולאי: אני מודיע כאן, אנחנו נקיים דיון נוסף, מעמיק יותר.

דוד אזולאי: אני מניח ומקווה שעד אז תסתיים השביתה.

מוחמד כנעאן: אני מבין שאין פה נציג של משרד האוצר.

דוד אזולאי: נציג האוצר לא הגיע לדיון היום.

דוד אזולאי: אתה יודע מה, אני לא אגיד לך שזה היה חסר אבל עצם העלאת הטענות פה - - -

דניאלה במברגר-אנוש: אנחנו יכולים להגיד מראש את מה שהוא היה אומר.

נתן צברי: בעשור האחרון עלו כמעט מיליון עולים למדינת ישראל.

נתן צברי: הגידול באוכלוסיה היה כמעט כפול, כמעט 2 מיליון תושבים שהצטרפו למעגל.

יחזקאל לביא: חוץ מהגידול הרגיל של 3.5%.

נתן צברי: ולזה הצטרפו עובדים זרים וכן הלאה.

נתן צברי: משרד הפנים נשאר כפי שהוא.

נתן צברי: איך זה יכול לעלות על הדעת, כאשר יש גידול כזה באוכלוסיה?

דוד אזולאי: שמעת פה את חברי הכנסת.

דוד אזולאי: אנחנו לא נגדכם.

דוד אזולאי: אנחנו אתכם.

נתן צברי: אני רוצה שזה יופיע בפרוטוקול.

נתן צברי: בושה וחרפה שכאשר יש גידול כזה באוכלוסיה אף אחד לא מרחיב את השירותים שלנו.

דוד אזולאי: אני אומר לך, אתם תחטיאו את המטרה אם לא תנצלו את המומנטום.

דוד אזולאי: לא יחזור עוד פעם מומנטום כזה.

נתן צברי: אנחנו צריכים את העזרה שלכם בשביל ללחוץ על האוצר.

דוד אזולאי: אתם תקבלו מאיתנו סיוע.

דוד אזולאי: זה המומנטום.

דוד אזולאי: כרגע הם צריכים אתכם לבחירות.

דוד אזולאי: תנצלו את זה.

דוד אזולאי: אני אומר, גם לשפר את התנאים הקשים של העובדים אבל יחד עם זה, אסור לכם לשכוח את האזרח הקטן הנזקק לשירות שלכם.

דוד אזולאי: אני לא יודע מה יהיה.

דוד אזולאי: אף אחד לא יודע אם יהיו בחירות ומתי יהיו בחירות.

דוד אזולאי: בכל אופן אני אומר לכם, אנחנו כוועדה נמשיך ונעקוב אחרי העניין הזה ונקיים דיון מעמיק יותר עם כל הגורמים הנוגעים בדבר.

דוד אזולאי: אנחנו נביא לכאן את השר ונדרוש ממנו לפתור את הבעיות האלה.

דוד אזולאי: אתה מציג נתון על תוספת של 2 מיליון אזרחים במדינת ישראל ואילו משרד הפנים ממשיך לעבוד כאילו לא קרה כלום.

דוד אזולאי: מדברים פה על 28 לשכות בכל הארץ.

דוד אזולאי: אתה ואני, שגרים בצפון, יודעים את המצוקה האמיתית אך הנושא הזה כאילו לא נוגע לאף אחד.

נתן צברי: מנסים להתקדם בטכנולוגיה בלבד.

רן שכטר: יש עוד נושא אחד שנראה לי שמשום מה לא עלה והוא מאוד חשוב, גם מבחינת ההנהלה, גם מבחינת העובדים וגם מבחינת הציבור.

רן שכטר: יש 28 לשכות שהן הפנים של משרד הפנים אל רוב הציבור אבל העבודה ב"תכלס" מתבצעת במקום אחד, במרכז בירושלים.

רן שכטר: נכון, צריך להגדיל מאוד את מספר הלשכות ואת מספר הפקידים שעובדים שם, עם כל התנאים הדרושים.

רן שכטר: אבל כל עוד לא מגדילים מאוד את מספר העובדים בהנהלה, שמקבלים את ההחלטות המהותיות - כשאדם מבקש אשרה, התאזרחות, כל דבר שהוא, צריך לעשות בדיקה מהותית מאוד מעמיקה בנושאים האלה.

רן שכטר: כמה עובדים מקצועיים ברמה הגבוהה מסוגלים לבצע את העבודה הזאת במשרד הפנים?

דניאלה במברגר-אנוש: גברת בתיה כרמון אומרת שבהתנדבות היא לוקחת חלק מהמקרים במזרח ירושלים כי משרד הפנים לא מקצה לזה אדם.

דוד אזולאי: רבותי, אני מודה לכולם.

דוד אזולאי: אנחנו אפילו לא מסכמים את הנושא.

דוד אזולאי: הסיכום היחיד הוא שהוועדה תמשיך ותעקוב ותקיים דיון יותר מעמיק בכל הנושא של מרשם האוכלוסין.

דוד אזולאי: תודה רבה לכולם.